5 Langkah Bijak Untuk Anda Menangani Sifat Malu Terima Pujian

Pipi anda tiba tiba bertukar merah, anda kehilangan kata kata & memalingkan pandangan mata ke satu arah lain apabila anda menerima pujian mesra daripada seseorang. Seperti wanita lain di luar sana, anda tidak keseorangan dalam perkara ini.

Namun ianya bukan penghalang untuk anda secara anggun dan bijak menangani pujian seterusnya dari sesiapa pun dan kami ada panduan untuk anda ikuti.

Apa perasaan anda jika pujian yang anda berikan kepada seseorang rasa seperti tidak diendahkan sedangkan penerima pujian itu sebenarnya malu dan segan, sama seperti anda. Di sini pentingnya untuk anda kenalpasti dan lihat terus ke mata pemberi pujian untuk memberikan tanda yang anda sedar akan pujian yang diberi dan akan melakukan perkara nombor dua …

Tidak kiralah senyuman sekerat, sepenuh hati sehingga nampak gigi yang penting bibir anda perlu mengukir senyuman buat si pemberi pujian. Ia satu cara yang automotik untuk memberitahu yang anda gembira dengan pujian yang diberikan tanpa sebarang kata kata. Well…

Selepas senyuman terukir di bibir, jangan pula anda mula terfikir yang anda tidak layak menerima pujian yang diberikan kerana tidak melakukan sehabis baik. Anda layak menerimanya dan wajiblah untuk anda mengatakan terima kasih kepada pemberi pujian.

Dua patah perkataan itu cukup untuk memberitahu yang anda hargai kata kata pujian mereka.

Ini silap besar kebanyakan wanita yang memang diajar sejak kecil untuk merendah diri ‘kan? Cuba elak untuk mengucapkan ungkapan terima kasih diikuti perkataan ‘tapi…’ yang jelas seakan menafikan pujian yang diberikan oleh teman anda
.
Agak biadap untuk menafikan atau menolak pendapat baik orang lain terhadap diri anda, sebagai ganti katakan sahaja terima kasih dan diikuti ‘saya hargai sangat kata kata anda’.

Mungkin susah untuk anda yang mempunyai masalah keyakinan diri, namun percaya kepada apa yang dikatakan kepada anda merupakan langkah terakhir untuk menerima pujian dari orang lain.

Anda mungkin tidak sempurna dalam apa yang dilakukan namun jika pujian itu datang dari mulut seseorang, bermaksud memang mereka ikhlas dan anda yang terbaik di mata mereka.


Aaron Aziz Nafi Babak Pegang Bra Lucah

Pelakon Aaron Aziz yang ditemui ketika malam gala filem Suamiku, Encik Perfect 10! di GSC Mid Valley kelmarin menafikan yang babaknya memegang pakaian wanita atau bra dianggap sebagai perbuatan lucah. Ini kerana babak tersebut lebih kepada menceritakan informasi mengenai wanita yang mengandung yang ingin disampaikan melalui filem itu.

“Saya tidak rasa teruk sangat babak itu. Sebab apa yang kita sampaikan adalah mengenai pakaian dalam wanita tidaklah lucah sebab babak itu lebih kepada penjelasan berkaitan dengan wanita yang mengandung dan bukanlah suka-suka untuk berbuat begitu,” katanya.

Dalam filem terbaru terbitan Astro Shaw, Suamiku, Encik Perfect 10! Aaron bergandingan bersama Lisa Surihani yang juga merupakan kali kedua bersama selepas filem terakhir mereka, Ombak Rindu, juga adaptasi novel pada tahun 2011 yang lalu.

Jelasnya kali ini wataknya sangat berlainan sekali daripada genre-genre romantik yang dilakonkan kerana dipertemukan dalam penceritaannya yang bukan berdasarkan cinta pertama.

“Filem ini merupakan satu kelainan bila Zarief (Aaron Aziz) dipertemukan secara tak diduga dengan Aleeya (Lisa Surihani) dalam kapal terbang dari London ke Malaysia. Pertolongan Zarief ringankan beban Aleeya telah membibitkan rasa cinta di antara mereka berdua,” ujarnya ringkas.

Kepada peminat Aaron Azizn dan novel asal filem ini, jangan lupa saksikan filem Suamiku Encik Perfect 10! yang akan ditayangkan pada 22 Januari ini. (rtky/hfz)


Gadis Dakwa Dirogol Pelakon Ketika Uji Bakat Dalam Bilik Hotel

Seorang gadis berusia 22 tahun telah membuat laporan polis baru baru ini mendakwa beliau telah diperkosa seorang pelakon lelaki berusia 23 tahun ketika satu sesi uji bakat yang diadakan di sebuah bilik hotel di Kuala Lumpur baru baru ini.

Gadis itu hadir ke uji bakar tersebut selepas melihat iklan yang mencari bakat baru dalam bidang pengiklanan, lakonan dan model dengan bayaran sehingga RM500 sehari di internet.

Lebih kejam lagi, pelakon lelaki yang pernah membintangi beberapa drama tempatan itu juga telah mengugut untuk menyebarkan video mangsa dinodai sebelum memaksa gadis itu membayar RM1,000 ke dalam sebuah akaun bank.

“Suspek mendakwa akan membayar gaji RM500 sehari sekiranya mangsa lulus sesi temuduga itu. Pelakon itu kemudian bertemu mangsa di sekitar Ampang sebelum membawa gadis itu ke sebuah hotel di Ampang Waterfront. Mangsa juga dipaksa untuk berbogel kononnya sebagai syarat wajib untuk lulus,” menurut sumber seperti dlaporkan Harian Metro.

Pelakon lelaki itu bagaimanapun sudah diberkas polis daripada Siasatan Jenayah (JSJ) Ibu Pejabat Polis Daerah (IPD) Ampang pada jam 10.00 malam kelmarin. Beliau kini direman dan disiasat mengikut Seksyen 376 Kanun Keseksaan (KK).

Gadia gadis di luar sana yang memang mencari peluang untuk menjadi pelakon dan model dalam dunia penuh glamor ini perlu lebih berhati hati selepas ini. Bilik hotel petanda nombor satu ada sesuatu yang tidak kena. Saja berpesan. (rtky/m)


Shila Amzah Tarik Diri Dari ABPBH 2014

ni ada satu berita kurang baik buat para peminat Shila Amzah yang kini bersedia untuk mengundi penyanyi itu dalam persaingan Anugerah Bintang Popular Berita Harian (ABPBH) 2014 apabila beliau mengumumkan tidak akan bertanding.

Menerusi satu temubual bersama Hot FM hari ini Shila Amzah telah membuat kenyataan untuk tidak menyertai persaingan ABPBH kali ini dan menurut kenyataan pendek itu, ada kemungkinan untuk beliau akan kembali bersaing untuk edisi yang akan datang.

“Saya telah membuat keputusan untuk tidak menyertai ABPBH pada kali ini tapi dalam masa yang sama ingin berterima kasih kerana senaraikan nama saya (dalam pencalonan),” ujarnya.

A video posted by hotfm976 (@hotfm976) on Jan 15, 2015 at 4:55pm PST

UPDATE-1: Dalam status terbaru beliau di Instagram, Shila Amzah ada menulis yang antara sebab kenapa beliau menarik diri dari persaingan kali ini kerana sejarah konflik antara beliau dan beberapa media sebelum ini. Kami faham.

Dalam senarai awal yang telah dikeluarkan untuk ABPBH 2014, Shila Amzah telah tercalon untuk kategori Penyanyi Wanita Paling Popular. Buat para peminat, bolehlah menunggu edisi yang akan datang untuk mengundi, mungkin ada sebab sendiri untuk tidak turut serta kali ini. (rtky/m)


Alyah Mengaku Langgar Kereta Ramli MS Kerana Terlalu Marah

Boleh tahan juga amarah penyanyi bernama Alyah ini apabila beliau sendiri mengakui telah sengaja melanggar kereta milik suaminya, Datuk Ramli MS ketika perbalahan kerana gambar yang telah dimuatnaik ke laman Instagram beberapa hari lalu.

Menerusi laporan Harian Metro, Alyah mengakui telah melakukan perkara tersebut kerana sudah hilang kawalan dan gagal mengawal emosi atas ‘perbuatan’ suaminya.

BACA: Ramli MS Kahwin Lain Senyap Senyap, Alyah Akui Hidup Sudah Hancur

“Memang saya buat sebab masa itu saya sudah hilang kawalan. Kalau terlalu ikutkan marah dan kegagalan mengawal emosi pada hari itu mungkin habis benda lain pun saya langgar. Tapi perkara itu pun sudah lepas. Apa sebab sebenar biarlah kami berdua saja yang tahu,” ujarnya.

Penyanyi ini turut memaklumkan yang beliau terpaksa menanggung kerugian sebanyak RM11,000 akibat perbuataannya itu untuk membaiki semula bahagian depan keretanya yang remuk selepas kejadian yang berlaku di hadapan kediaman mereka.

Ramli MS dalam kenyataan sebelum ini berkata kekecohan di media sosial yang dimulakan oleh Alyah sebagai satu langkah tidak bijak oleh isterinya itu. Kami berharap sangat pasangan ini sudah temui jalan damai antara mereka. Bahaya main langgar langgar. (rtky/m)


Rumah Kena Lelong, Suami Minta Maaf Kepada Umie Aida

Minggu lalu kecoh juga dunia hiburan apabila berita tentang suami kepada Umie Aida yang telah diisytiharkan muflis tersebar di internet selain lelongan rumah mewah mereka bernilai RM2.1 juta di Mont Kiara yang turut mendapat perhatian ramai.

Menerusi laporan Astro Awani baru baru ini, Datuk Khairuddin Abu Hassan yang juga merupakan Naib Ketua UMNO Bahagian Batu Kawan telah memohon maaf kepada isterinya, Umir Aida kerana mengheret wanita itu ke dalam isu lelongan rumah dan muflis beliau.

“Saya mohon maaf kepada Umie kerana banyak mengheretnya dalam isu ini, namun dia selalu memberi sokongan dan semangat kepada saya sepanjang perjuangan ini. Umie tenang dan cekap sepanjang menghadapi pahit getir perjuangan ini, dia ialah seorang isteri yang amat cekal dan miliki kekuatan yang menakjubkan,” ujar Khairudiin kepada media.

Satu permohonan maaf yang ikhlas kami kira dari suami yang sedang berhadapan dengan cabaran sebagai seorang ahli politik dan dalam masa yang sama, Khairuddin juga tidak nafikan sebarang kemungkinan beliau untuk keluar dari parti ekoran serangan peribadi ini. (rtky/m)


Nurul Wahab Selamat Lahirkan Anak Kedua

Permulaan tahun yang baik bagi Nurul Wahab apabila dia selamat melahirkan anak kedua hasil perkahwinannya dengan Eric Daniel Depp.

Bayi lelaki yang diberi gelaran Baby R dilahirkan secara pembedahan di Pusat Perubatan Prince Court, jam 4.43 petang semalam.

“Keadaan saya dan anak kedua okey. Cuma bayi dilahirkan tak cukup bulan maka dia dipantau dan diletakkan di dalam inkubator. Saya dinasihatkan berehat dan dilarang menerima pelawat lagi buat masa ini,” katanya.

Selain Nurul, bulan ini turut menyaksikan ramai artis tanah air menyambut kelahiran anak antaranya Sharifah Aleya, Ayu Damit dan Black Hanifah. (rtky/syfq)


Diana Rafar Failkan Perceraian, Redha Dengan Apa Yang Terjadi

Desas-desus yang mengatakan rumah tangga Diana Rafar dan Zamarul Hisham goyah sebelum ini nampaknya sudah tidak dapat dipertahankan lagi apabila Diana sudah memfailkan perceraian terhadap suaminya itu hari ini di mahkamah di Shah Alam.

“Ya, saya sudah memfailkan perceraian sekitar jam 1 tengah hari tadi. Bagaimanapun saya tidak mahu mengulas lanjut punca perpisahan kami lagi buat masa ini. Saya redha dengan apa yang terjadi,” katanya seperti yang dipetik di Berita Harian.

Selain itu, Diana yang juga sudah mengenakan tudung sejak Disember lalu dan mengakui ujian tersebut menjadikan dirinya lebih kuat lagi.

“Di sebalik dugaan hidup yang saya lalui termasuk kisah rumah tangga yang sering menjadi buruan, saya sedar ini semua ujian Tuhan untuk saya jadi lebih kuat. Saya barangkali gembira dengan perniagaan dan kerjaya, tapi ada yang bagaikan tidak lengkap.

“Seperti kosong. Saya sendiri tertanya apa yang bermain di fikiran itu. Dan tanpa diduga saya tergerak hati untuk bertudung. Malah sebelum itu, saya jadi macam malas dan segan nak keluar rumah.

“Saya bermula dengan mengenakan selendang dan rasa yakin diri untuk keluar rumah. Keesokan harinya, saya tanggalkan kembali selendang itu jadi janggal. Kemudian saya nekad mengambil tudung. Saya sedar kebahagiaan yang ditarik itu diganti dengan cara sebegini,” katanya tenang. (rtky/syfq)


Rozana Terima Hak Penjagaan Tiga Anak

Hak penjagaan tiga anak penyanyi Awie kini diserahkan kepada isterinya, Rozana Misbun selepas Mahkamah Tinggi Syariah, di sini, semalam membatalkan perintah hak penjagaan anak sementara yang sebelum ini diperoleh Awie.

Hakim Syarie Mohd Amran Mat Zain memutuskan demikian selepas membenarkan permohonan Rozana, 37, untuk mengetepikan perintah itu.

Susulan itu, semua kes yang berkaitan termasuk hak penjagaan kekal yang difailkan Awie dibatalkan dan mahkamah memerintahkan Awie atau nama sebenarnya Ahmad Azhar Othman, 47, membayar kos mahkamah berjumlah RM5,000.

Sementara itu, dalam prosiding terbaru di Mahkamah Tinggi Syariah Wilayah Persekutuan, Kuala Lumpur peguam Awie mendedahkan yang anak guamnya mempunyai bukti kukuh yang isterinya Rozana Misbun mengamalkan perkara syirik dan khurafat. (rtky/syfq)


Black Timang Anak Lelaki

Khabar gembira buat Black dan juga isterinya, Cira, kerana baru sahaja menimang cahaya mata pertama mereka, pada pukul 7.48 petang semalam yang dilahirkan secara normal – sebulan lebih awal daripada tarikh yang dijangkakan.

“Alhamdulillah isteri dan anak saya sihat. Kini anak saya masih ditempatkan di wad yang dikhaskan untuk kanak-kanak baru lahir. Anak saya perlu ditempatkan di situ kerana dia lahir tidak cukup bulan dan perlu mendapatkan sedikit lagi antibiotik tambahan untuk mengelakkan dia terkena apa-apa jangkitan.

“Tetapi kini alhamdulillah kerana dia sudah boleh minum susu dan jika tidak ada apa-apa dalam sehari dua lagi anak dan isteri saya sudah dibenarkan keluar,” ujar Black yang dipetik daripada Media Hiburan Online.

Dalam masa yang sama, Black juga turut berkongsi perasaannya yang turut berpeluang menemani isteri kesayangannya sepanjang di bilik bersalin.

“Air ketuban isteri saya pecah awal kerana terkena jangkitan. Dia sakit dalam dua hari juga. Selepas dua hari, petang semalam barulah rahimnya terbuka. Ketika lahir anak saya tidak menangis dan memberikan respon walaupun ditepuk.

“Hampir 10 minit jugalah doktor yang bertugas berusaha. Ketika itu, saya rasa sangat resah dan 10 minit kemudian barulah terdengar tangisannya. Saya tergamam hingga tidak mampu berkata apa-apa,” kata Black yang sudah hampir 4 hari berkampung di Sime Darby Medical Centre Petaling Jaya.

Selain itu, Black turut menyatakan dia merahsiakan berita gembira itu terlebih dahulu kerana mahu menunggu keadaan anaknya bertambah baik.

“Buat masa sekarang, gambar bayi kami masih belum boleh dikeluarkan kerana dia masih berada di dalam unit rawatan khas. InsyaAllah tidak lama lagi saya akan kongsikan wajahnya,” ujar Black yang mengakui anak sulungnya ini berkulit cerah seperti ibunya. (rtky/syfq)


Johan, Isteri Anjur Sambutan Berkembar Untuk Anak Anak

Bunyi tajuk seperti pasangan ini menyambut kelahiran kembar tetapi ia sebenarnya satu sambutan untuk meraikan ulangtahun kelahiran kedua anak mereka Ahmad Haziq dan juga merupakan majlis akikah untuk cahayamata baru mereka, Nur Latifah Chantiq.

Kami suka melihat pasangan Johan Raja Lawak & Ozlynn yang cantik sepadan berpakaian laksana pengantin baru pada majlis tertutup yang dihadiri oleh kaum keluarga dan sahabat terdekat.

Berikut merupakan beberapa keping gambar sekitar majlis termasuk gambar terbaru Nur Latifah Chantiq yang dikaburkan wajahnya untuk menjaga privasi mereka. (rtky/m)


Zul Ariffin Tidak Rancang Kahwin Tahun Ini, Akui Persiapan Rumit

Dihimpit populariti yang semakin meningkat ketika ini, Zul Ariffin secara berterus terang menyatakan bahawa dia belum membuat sebarang persiapan perkahwinan dan dalam masa yang sama turut mengakui perkara tersebut adalan merumitkan.

“Kini, saya sibuk menyusun jadual kerjaya tetapi apabila saya berfikir mengenai persiapan kahwin, saya rasa ia rumit dan memeningkan kepala apatah lagi ia akan mengambil masa sehingga berbulan-bulan.

“Tahun ini memang tiada apa-apa perancangan lagi untuk ke arah itu (perkahwinan). Banyak lagi kerja lain yang saya harus laksanakan terlebih dahulu. Apabila saya sudah bersedia nanti, saya terus kahwin,” kata kekasih kepada penerbit filem produksi Tayangan Unggul, Gayatri Su-Lin Pillai ini.

Selain itu, Zul juga tidak bimbang dengan peminat yang akan ‘lari’ sekiranya memilih perkahwinan ketika nama beliau sedang meningkat naik di dalam industri hiburan.

“Peminat tahu dengan siapa saya selalu keluar dan mereka faham. Malah, ramai yang berjaya dalam karier ini pun, semuanya sudah pun mendirikan rumah tangga,” tambahnya lagi. (rtky/syfq)


Lisa Surihani Selesa Dalami Watak Ibu Mengandung Dalam Filem

Aktres Lisa Surihani yang melakonkan watak sebagai Aleeya Azmeen dalam filem terbaru terbitan Astro Shaw berjudul Suamiku Encik Perfect 10! menjelaskan bahawa untuk menjiwai watak wanita mengandung dia banyak membuat pemerhatian dan berbincang bersama pengarah filem apa yang perlu dilakukannya untuk memperkemaskan lagi wataknya dalam filem tersebut.

“Saya banyak buat pemerhatian sekeliling dengan melihat orang lain yang mengandung supaya saya dapat lagi mendalami watak wanita yang mengandung. Saya juga banyak berbincang dengan pengarah untuk mengetahui apa yang dikehendaki dan disukainya dalam watak Aleeya Azmeen”

“Selain itu saya juga membesar bersama-sama dengan saudara-mara saya yang lain dan daripada situ saya melihat bagaimana mereka ketika mengandung,” katanya.

Chemistry yang ada di antara Aaron Aziz & dirinya menjadikan watak mereka berdua hidup dalam filem ‘Suamiku Encik Perfect 10!. Bagi Lisa Surihani komitmen yang ada sebagai pelakon profesional membuatkan mereka berdua serasi di layar perak.

“Saya terkejut dan tak sangka apabila orang mengatakan kami berdua ada ‘chemistry’ dalam filem ini. Bagi saya kerja atau komitmen yang kita buat perlu ikhlas. Begitu juga bila saya bergandingan bersama Beto dalam Istanbul Aku Datang walhal saya sebelum itu tak pernah berlakon bersama”

Buat peminat yang ingin menyaksikan filem yang diadaptasikan daripada novel popular Suamiku Encik Perfect 10! bolehlah ke seluruh pawagam tanah air pada 22 Januari ini. (rtky/hfz)


Zizan Razak Akui Hubungan Pulih, Sudah Kembali Bersama Emma Maembong

Buat peminat pasangan ini yang sentiasa mendoakan mereka untuk kembali bersama, ini ada satu berita gembira untuk anda semua apabila Zizan Razak sendiri hari ini mengakui yang beliau kini sudah kembali bersama Emma Maembong.

“Saya tak mahu kongsi tentang perkara itu kerana bagi saya ia sudah selesai, kami sudah kembali bersama dan ia tidak perlu diperbesarkan lagi. Saya hanya harap yang terbaik dan minta semua peminat mendoakan kami. Sekarang masa saya untuk beri perhatian kepada kerjaya,” ujarnya.

Menurut laporan mStar Online juga, Zizan Razak menafikan yang isu saman oleh bekas pengurus beliau bersama tuntutan RM500,000 mempengaruhi percintaannya.

“Kadang kala tertekan juga tetapi saya tidak boleh tunjukan perasaan itu kepada orang ramai yang mahu melihat saya gembira. Saya tak boleh campurkan urusan peribadi dengan kerjaya,” tambah Zizan Razak lagi tentang kontroversi peribadinya. (rtky/m)


Riezman, Kartina Sah Bercerai

Pelakon popular, Riezman Khuzaimi dan isteri, Kartina Ayoob sah bercerai talak satu di Mahkamah Rendah Syariah Gombak Timur hari ini menurut laporan Harian Metro.

Riezman atau nama sebenarnya, Mohd Rizman Mohd Khuzaimi melafazkan talak satu dalam keadaan sebak di hadapan Hakim Syarie Shaiful Azli Jamaludin selepas mahkamah membenarkan permohonan cerai difailkannya.

Sebelum melafazkan cerai, pasangan itu bersalaman dan bermaafan buat kali terakhir sebagai pasangan suami isteri. Terdahulu, ketika menjawab soalan hakim, Riezman memberitahu, mereka mengambil keputusan untuk bercerai kerana sudah tiada persefahaman.

Sementara itu, ketika ditemui media di luar mahkamah, Riezman yang masih dalam keadaan sugul dan sebak enggan mengulas lanjut mengenai perceraian itu. (rtky/m)


Awie Ada Bukti Rozana Misbun Amalkan Perkara Syirik, Khurafat

Dalam prosiding terbaru di Mahkamah Tinggi Syariah Wilayah Persekutuan, Kuala Lumpur peguam Awie mendedahkan yang anak guamnya mempunyai bukti kukuh yang isterinya Rozana Misbun mengamalkan perkara syirik dan khurafat.

Rozana Misbun didakwa mengamalkan amalan khurafat sepanjang sembilan tahun perkahwinan mereka selepas penemuan barang-barang seperti darah, rambut dan tulang yang diletakkan di dalam botol kecil selain patung kemaluan lelaki diperbuat daripada emas tulen.

Barang barang tersebut termasuk patung logam Buddha ditemui di rumah kelamin Awie & Rozana Misbun di Ukay Bestari, Ampang yang didakwa disorokkan oleh wanita itu.

“Anak guam saya menemui sebahagian barang-barang tersebut sebelum responden (Rozana) meninggalkan kediaman mereka dan sebahagian lagi dijumpai setelah responden meninggalkan rumah,” ujar peguam Syarie yang mewakili Awie, Datuk Mohd Zaidi Mohd Zain.

Dalam perbicaraan sama, peguam syarie Awie juga mendedahkan yang Rozana Misbun seorang tidak amanah apabila membelanjakan wang simpanan Awie.

“Responden juga seorang yang tidak amanah apabila telah menggunakan dan belanjakan wang simpanan pemohon (Awie) yang telah diamanahkan untuk disimpan di dalam akaun bank dan Amanah Saham Bumiputera (ASB) demi masa depan keluarga”

“Wang berkenaan telah digunakan untuk membeli barangan jenama seperti Louis Vuitton, Chanel, Dolce & Gabanna dan lain-lain tanpa keizinan pemohon,” tambahnya lagi. (rtky/m)


Hafiz Suip Umum Bertunang 27 Februari

Penyanyi popular, Hafiz Suip hari ini mengumumkan yang beliau bakal mengikat tali pertunangan dengan pilihan hatinya seorang gadis bernama Effy pada 27 Februari ini selepas dua tahun jalinkan hubungan cinta dan saling mengenali.

“Sebenarnya 21 Disember lalu saya telah menghantar rombongan merisik ke rumahnya. Jika tidak ada apa-apa halangan, kami bertunang Februari ini di mana ia dijalankan sempena sambutan hari lahir saya,” ujarnya kepada Sinar Harian hari ini.

BACA: Hafiz Suip Akui Pergi Bercuti Dengan Kekasih, Nikah Jika Sampai Jodoh

Beliau turut menambah yang majlis pertunangan mereka akan mengambil tempat di Hotel Pullman, Kuching dan akan mengambil masa setahun untuk persiapan sebelum melangsungkan perkahwinan selain menunggu kekasihnya tamat pengajian.

“Kalau ikutkan hati saya sendiri tidak mahu bertunang lama-lama. Tapi saya hormati dia dan pada masa yang sama mahi beri ruang kepadanya. Kalau semuanya berjalan lancar, kami akan bernikah selepas setahun,” tambahnya lagi. Tahniah buat pasangan ini! (rtky/m)


Taken 3: Jalan Cerita Lemah, Aksi Kurang Menonjol Liam Neeson

Taken (2008) anaknya diculik. Taken 2 (2012) isterinya diculik. Kali ini siapa pula yang akan diculik lalu diselamatkan oleh Bryan Mills? Teruskan membaca.

TAKEN 3 (2015) ialah sekuel kepada filem terdahulunya yang menyambung kisah bekas ejen tentera elit Bryan Mills (Liam Neeson) yang diuji musibah kepada keluarganya, sekali lagi! Mungkin kendengaran pengulangan konflik yang hampir serupa dengan filem pertama dan kedua, tetapi itulah hakikatnya kadangkala Hollywood akan memerah pasaran filem komersial sehabis-habisnya dari populariti sesebuah jenama filem untuk mengaut keuntungan yang berlipat-ganda.

Filem ini dibuka seperti genre aksi gengsterisme yang tipikal dengan keperluan sekuen babak pengenalan sekumpulan penjahat berbangsa Rusia yang ganas diketuai oleh Oleg Malankov (Sam Spruell) yang mengugut seorang lelaki untuk memulangkan semula wang yang dimilikinya. Kemudian filem ini barulah memaparkan kehidupan keluarga Bryan yang terkini tanpa apa-apa yang ancaman yang jelas atau kaitan dengan babak pembukaan tadi.

Debaran mula terasa apabila Bryan menjadi suspek utama suatu jenayah pembunuhan yang mengakibatkan dia menjadi buruan pihak polis yang diketuai oleh Inspector Franck Dotzler (Forest Whitaker). Maka sekali lagi, Bryan akan berkejar-kejaran berlumba dengan waktu yang amat singkat dan suntuk untuk membuktikan bahawa dia tidak bersalah dan mesti menjejaki siapakah empunya angkara dan kenapa?

Kali ini lokasi Taken 3 kembali ke tanah air Amerika sepenuhnya berbanding 2 filem yang terdahulu di Paris dan Istanbul. Ia menyambung kisah dalaman keluarga Bryan Mills tentang anaknya, Kim Mills (Maggie Grace) yang baru hamil dan kisah bekas isterinya, Lenore St. John (Famke Janssen) yang sedang bermasalah rumahtangga dengan suami terkini iaitu Stuart St. John (Dougray Scott).

Kalau dahulu Bryan beraksi di negara orang dan berdepan dengan musuh-musuh yang sememangnya kejam, Taken 3 memberi cabaran kepada Bryan dari pihak berkuasa negaranya sendiri. Di samping itu, Bryan akan disabotaj oleh seseorang yang terdekat dan tidak disangka-sangka serta terjerat dalam permusuhan dengan gengster Rusia yang dirancang kemas oleh orang yang melagakannya. Bryan terpaksa menggunakan semula segala kepakarannya sebagai sebagai bekas askar khas ala komando untuk beraksi ‘one-man show’ dalam sebahagian besar penceritaan sehingga ia selesai.

Kadangkala francais sesebuah filem aksi boleh beranak-pinak sehebat siri filem James Bond atau Jason Bourne kerana pengulangan watak hero yang tidak kiralah siapa pelakonnya kerana setiap filemnya boleh berdikari sendiri dengan konflik yang baru. Filem Taken 3 ini pula terkurung dengan judulnya sendiri yang merujuk plot asas mengenai suatu jenayah penculikan atau ‘taken’.

Namun begitu, dikhabarkan bahawa antara syarat yang diletakkan oleh Liam Neeson untuk membintangi sekuel filem ini ialah ia mesti tidak mempunyai plot mengenai sebarang penculikan? Maka inilah hasilnya. Filem ini menjadi sebuah filem aksi yang monotoni atau kehilangan identitinya menjadi sebuah filem yang begitu kelihatan mengulang formula yang sama dengan kebanyakan filem aksi yang lain sahaja.

Taken 3 sekadar susunan sekuen plot dan keperluan babak-babak aksi wajib yang kerap kali menjadi tarikan tontonan tanpa perlu difikir apa-apa, mindless. Tengok dan enjoy! Maksud saya, filem ini ada babak kejar-mengejar berlari secara fizikal dan langgar-melanggar kenderaan. Misalnya, yang kena ada mestilah kereta polis, kereta penjahat, lori treler panjang, helikopter dan jet! Lokasi aksi-aksinya juga seperti kewajiban iaitu lompat-melompat bangunan, saluran longkang bawah tanah, jalanraya yang sebok, lereng bukit, landasan kapalterbang dan rumah-rumah mewah penjahat! Dan yang paling penting ialah babak-babak letupan! Sangat lengkap.

Filem Taken yang pertama ada plot yang begitu berisi mengenai kes-kes penculikan gadis di Perancis untuk dijual sebagai pelacur kelas atasan. Taken 2 pula ada plot yang bersambung dari filem yang pertama melibatkan dendam kesumat dari ahli pengganas yang dibunuh dalam Taken terdahulu. Taken 3 ini hanya tinggal aksi, aksi dan aksi. Konfliknya terlalu ringan dan hanya berkisar kisah peribadi keluarga Bryan yang berkait dengan kumpulan gengster Rusia serta tambahan plot kucing dan tikus di antara Dotzler dan Bryan.

Dari sudut lakonan pula, walaupun dikatakan filem Taken yang pertama dahulu telah berjaya melonjakkan semula nama Liam Neeson sebagai hero veteran yang lasak, namun filem ini seolah-olah cuma kerja lakonnya yang mudah dan sesuai untuk filem yang terus ke pasaran blu-ray dan dvd sahaja. Aksi fizikal dan stunt oleh Liam nampak begitu diselamatkan oleh suntingan filem yang choppy, singkat dan cepat semasa bergaduh. Mungkin kerana faktor usia.

Watak anak Bryan, Kim Mills yang menjadi punca utama hebatnya filem Taken 1 & 2 kali ini juga sekadar tempelan yang tidak banyak membantu apa-apa pengembangan cerita, sekadar menjadi seseorang yang mesti dilindungi oleh Bryan. Begitu juga watak baru Inspector Franck Dotzler (Forest Whitaker) yang cuma membayangi watak Bryan sahaja seumpama ‘ensiklopedia’ menerangkan kepada anggota polis yang lain mengenai latar belakang kepakaran Bryan Mills. Ya! Info itu penonton sudah tahu sejak filem yang pertama OK!

Taken 3 memang wajar dijadikan finale kepada trilogi filem watak tua Bryan Mills milik Liam Neeson. Kalau mahu dibikin lagi, Taken 4 dan seterusnya mungkin boleh dijadikan reboot atau remake semasa watak Bryan muda lakonan orang lain. Tontonlah filem ini sambil makan bertih jagung tanpa perlu pening kepala.


Puteri Balqis Enggan Ke Sekolah Kerana Dibuli Rakan, Belajar Di Rumah

Semalam untuk kanak kanak yang baru memasuki alam persekolah hari pertama, pastinya banyak kisah yang boleh dibawa pulang untuk ibu ayah namun berlainan pula dengan Puteri Balqis yang kini berusia 8 tahun kerana beliau sendiri enggan pergi ke sekolah.

Jangan salah sangka yang Puteri Balqis ini mengabaikan pelajaran kerana pelakon cilik berbakat besar ini lebih selesa untuk belajar sendirian bersama guru persendiriannya kerana menganggap ianya lebih senang untuk memahami apa yang diajar.

BACA: Ibu Puteri Balqis Dedahkan Perkara Sebenar, Jinggo Fitnah Keluarga Mereka

“Aqish lebih selesa belajar di rumah sahaja kerana kalau di sekolah Aqish rasa terseksa bila kawan kawan mempermainkan Aqish. Sampai bila-bila pun Aqish mahu belajar di rumah sahaja. Kalau pelajaran berkaitan agama seperti mengaji Al-Quran, ibu Aqish yang ajar,” ujarnya.

Puteri Balqis menambah yang beliau sudah mula belajar secara sendirian di rumah sejak berusia 3 tahun dan melalui pengalaman dibuli ketika berada dalam Tadika. (rtky/m)


Siti Nurhaliza Derma Semua RM310,000 Hadiah Hari Jadi Untuk Mangsa Banjir

Semalam telah berlangsung satu majlis sambutan ulangtahun kelahiran ke-36 Dato’ Siti Nurhaliza yang telah diadakan di hotel The Ritz Carlton, Kuala Lumpur yang dihadiri oleh ahli keluarga terdekat rakan artis dan juga pihak media.

Majlis ini juga merupakan majlis penghargaan buat semua yang menyokong kerjaya Siti Nurhaliza yang akan genap 20 tahun pada 1 April ini dan ianya lebih bermakna apabila penyanyi kesayangan ramai ini mendermakan semua wang tunai hadiah yang diterima kepada mangsa banjir.

BACA: Siti Nurhaliza Kongsi Gambar Bersanding Kali Kedua Dengan Datuk K

“Beberapa individu tampil beri hadiah kepada saya untuk disumbangkan dan jumlah keseluruhan kami berjaya kumpul ialah RM310,000 untuk disalurkan kepada mangsa banjir. Yayasan Nurjiwa milik saya dan suami turut menyumbangkan sebanyak RM50,000 untuk tujuan itu,” ujarnya.

Dalam pada itu, Siti Nurhaliza mengakui berdebar apabila usia semakin meningkat kini dan mahu lebih fokus kepada kesihatan beliau juga menambahkan ilmu agama.

“Dengan usia semakin bertambah fokus saya kini adalah untuk lebih peka tentang kesihatan selain itu, saya ingin memperbanyakkan ilmu agama selain menjadi seorang muslimah yang lebih baik,” tambahnya lagi yang lahir pada 11 Januari 1979. (rtky/m)


Alyah: Maafkan Saya Terlebih Emosi

Mesti anda ingat lagi tentang kisah semalam yang mengatakan suami Alyah, Datuk Ramli MS kini sudah berkahwin lain sehingga penyanyi itu merasakan kehidupannya kini sudah hancur dan terasa bodoh selama ini dipermainkan suaminya — itu semua tidak benar.

Menerusi kemaskini terbaru di Instagram, Alyah memuat naik penjelasan yang mengatakan beliau terlalu mengikut emosi sehingga mengirimkan gambar wanita yang mengganggu rumah tangganya ke Instagram namun tidak pernah keluarkan kenyataan suami sudah berkahwin lain.

BACA: Ramli MS Kahwin Lain, Alyah Akui Hidup Kini Sudah Hancur

“Saya post tadi kerana saya sudah tak mampu mengawal emosi. Perempuan dalam gambar tu dari saya berkawan sampai sudah berkahwin sering menganggu hubungan saya. Yang saya ucapkan pada sesiapa yg menghubungi saya utk di temu bual adalah tahniah kepada perempuan tersebut kerana berjaya menghancurkan rumahtangga saya”

“Saya tak pernah keluarkan kenyataan suami saya kawin dengan perempuan tu. Maafkan saya kerana hari ini. Saya tidak dapat menahan emosi dan saya telah lakukan kesilapan yang besar.Tapi janganlah memanipulasikan cerita saya sampai semuanya jadi tidak benar,” tulisnya.

Jadi kita semua boleh kembali bertenang kerana Alyah dan Ramli MS kini masih bersama dan ini semua berlaku kerana emosi penyanyi itu sendiri. Well… (rtky/m)


Ramli MS Kahwin Lain. Alyah Akui Hidup Kini Sudah Hancur

Akhirnya penyanyi ini membuka mulut tentang status beliau yang dimuatnaik ke laman sosial hari ini sehingga menilmbulkan tanda tanya di kalangan para peminat beliau. Alyah mengakui yang suaminya, Datuk Ramli MS sudah berkahwin lagi dengan wanita lain.

Menerusi laporan Berita Harian hari ini, Alyah berkata beliau sudah menghidu lama tentang berita perkahwinan suaminya dengan wanita bernama Siti Hafilah Che Kar namun baru baru ini sahaja berjaya menerima bukti bergambar mereka berdua.

“Tahniah juga atas cubaan menghancurkan rumah tangga saya. Saya hidu cerita ini lama tapi baru saja dapat bukti bergambar. Saya reda dengan apa saja yang akan terjadi. Lepas satu dugaan demi dugaan saya lalui. Saya kurang pasti bila mereka berkahwin”

“Sebelum ini wanita itu pernah cakap mengenai hal kahwin dan sekarang sudah terbukti,” ujarnya.

Alyah turut mendedahkan yang suaminya itu selama ini menegah gambar mereka berdua sebagai suami isteri dimuat naik ke Instagram atau diambil bersama.

“Umpama saya ini tak ada perasaan. Dia boleh ambil gambar dengan orang lain tapi dengan saya tidak. Saya terima apa saja kesudahan selepas ini. Selama ini saya seperti orang bodoh. Hidup saya sudah hancur,” tambah Alyah lagi. (rtky/m)


Umie Aida Reda Rumah Kena Lelong Dan Akan Sentiasa Bersama Suami

Berita perisytiharan status diri sebagai muflis daripada Jabatan Insolvensi Malaysia terhadap ahli perniagaan Datuk Khairuddin Abu Hassan yang juga merupakan suami kepada pelakon Umie Aida mendapat perhatian ramai peminat minggu lalu.

Paling hangat diperkatakan adalah isu lelongan rumah mewah bernilai RM2.1 juta milik Khairuddin Abu Hassan yang terletak di Mont Kiara dan menurut perkembangan terkini, rumah tersebut sudah pun berpindah milik selepas berjaya dibida pada harga sama.

BACA: Suami Muflis & Rumah Mewah RM2.1 Juta Umie Aida Bakal Dilelong?

Bercakap kepada media, Umie Aida reda dengan lelongan hadiah perkahwinan suaminya untuk beliau itu dan berjanji akan sentiasa bersama suaminya dalam susah dan senang.

“Saya sebagai isteri akan sentiasa di belakang suami sama ada susah atau senang. Hidup pastilah ada dugaan dan Tuhan memberi kami dugaan mengikut kemampuan hamba-Nya,” ujarnya.


Luah Perasaan Di Instagram, Hubungan Alyah Dalam Masalah?

Kami tidaklah pandai mahu menafsir luahan perasaan manusia di Instagram namun selepas baca beberapa kali apa yang disampaikan oleh penyanyi Alyah melalui akaun sosial beliau sebentar tadi, seakan ada yang tidak kena dalam kehidupannya kini.

Dalam status terbaru Alyah petang ini, penyanyi itu mengirimkan ayat berbaur pertanyaan tentang perngorbanan beliau selama ini yang seakan tidak cukup terhadap seorang individu.

BACA: Alyah Sedia Timang Anak & Tidak Guna Suami Untuk Majukan Karier

Jika bercakap tentang soal cinta, pastinya semua tahu yang Alyah merupakan isteri kepada Datuk Ramli MS sejak lebih setahun yang lalu. Adakah status penuh tanda tanya ini ditujukan buat suaminya itu dan hubungan mereka kini dalam masalah?

“Kalau tidak pernah mencintai saya kenapa perlakukan saya sebegini. Tak cukup lagi pengorbanan yang saya lakukan?” memetik sebahagian tulisan Alyah.

Kalau benar ada masalah dalam rumahtangga, ada baiknya jika diselesaikan sesama suami isteri tanpa membawa perkara ini ke laman sosial dan seterusnya menjadi spekulasi. Kami doakan yang baik baik sahaja buat Alyah & Datuk Ramli MS. (rtky/m)


Dilantik Jadi Duta, Fizz Fairuz Anggap Rezeki Anak

Baru-baru ini, Fizz Fairuz telah pun dilantik menjadi duta kepada sebuah jenama motorsikal berkuasa tinggi dan menganggap perkara tersebut adalah rezeki bakal anak sulungnya itu.

“Alhamdulillah, ini mungkin rezeki anak apabila saya ditawarkan untuk menjadi duta kepada GO Motoshow Malaysia pada tahun ini. Mungkin ini juga adalah hasil kerja keras saya selama ini,” katanya ringkas.

Fizz yang kelihatan agak kurus ketika ditemui baru-baru ini turut menyatakan perkara tersebut mungkin berkaitan dengan jadualnya yang padat ketika ini.

Namun dalam masa yang sama, pelakon ini juga turut berkongsi rasa gembira dan menyatakan rasa bersedia untuk menyambut kelahiran bakal anak sulungnya itu nanti.

“Alhamdulillah buat masa sekarang semuanya sudah berjalan dengan lancar dan hanya menunggu masa sahaja. Sekarang, saya shooting ke mana pun saya akan bawa Almy bersama kerana kandungan sudah masuk 8 bulan. Bila-bila masa sahaja dia boleh melahirkan anak,” katanya lagi. (rtky/hfz)


Almy Nadia Mengidam Buah Kundang & Diganggu Makhluk Halus

“Saya teringin sangat nak makan buah kundang. Sebelum ini nak makan telur penyu sudah dapat tapi untuk dapatkan buah kundang, sehingga sekarang masih tidak jumpa,” kata Almy Nadia yang kini sarat mengandung lapan bulan.

Selain menumpukan perhatian kepada kandungan, Almy Nadia dalam masa yang sama juga kini menguruskan jadual suaminya sepenuh masa.

BACA: Kandungan Semakin Besar, Almy Nadia Alahan Nasi dan Makanan Melayu

“Buat masa sekarang saya berhenti sekejap daripada berlakon. Selepas lahirkan anak, saya akan mula kembali berlakon seperti biasa,” katanya lagi sambil menyatakan mahu kembali amalkan diet dan menjaga badan selepas bersalin kelak.

Sepanjang proses kehamilannya itu, Almy juga telah membongkarkan satu peristiwa yang agak ganjil dan menakutkan diri serta suaminya sendiri apabila suatu malam ketika berada keseorangan di rumah dia telah ditegur oleh suatu makhluk halus yang boleh dikatakan sebagai pontianak semasa berada di biliknya.

Walaubagaimanapun, Almy ketika itu tidak sedar akan kehadiran makhluk terbabit sehinggalah dia mengalami bengkak-bengkak di bahagian tangannya.

“Saya berseorangan di rumah ketika itu, maklumlah rumah kami di tepi highway. Ketika kejadian itu berlaku, saya rasa macam ada orang ketuk tingkap sahaja”

“Kemudian saya mengalami bintik-bintik merah di bahagian tangan dan bila pergi ke klinik serta hospital mereka kata saya alahan. Apabila pak cik saya datang ke rumah, dia beritahu yang saya ‘ditegur’ oleh makhluk tersebut dan barulah kami menyedarinya,” tambahnya. (rtky/hfz)


Hanis Zalikha Tidak Mahu Majlis Kahwin Konsep Kebaratan

Biar apa pun orang di luar sana berkata tentang lamaran Hairul Azreen di atas pentas pada hujung minggu yang lalu, pasangan ini ternyata mula menghitung hari untuk disatukan sebagai suami isteri dan mula membina kehidupan bekeluarga bersama.

Bercakap kepada Berita Harian, Hanis Zalikha mula berikan bayangan majlis perkahwinan yang ideal buat dirinya dan mengakui tidak pernah langsung membayangkan konsep perkahwinan yang terlalu mengambil konsep kebaratan seperti trend sekarang ini.

“Cukup majlis nikah diadakan di rumah keluarga saya di Bukit Jelutong & paling penting makanan yang dijamukan kepada tetamu kena sedap. Biar tetamu yang datang puas hati dan tersenyum. Lagipun saya ini memang jenis kaki makan. Jadi bab makanan itu sangat penting”

“Hanya majlis resepsi saja berkemungkinan besar diadakan di hotel. Ikutkan hati nak nikah pakai songket tapi jenis kain itu akan buat saya cepat berpeluh kalau majlis nikah dibuat di rumah. Saya juga impikan bunga manggar diarak dari kaunter pengawal hingga ke rumah”

“Paluan kompang itu wajib dan mereka yang memalu kompang itu kena mengenakan baju Melayu bersampin lengkap bergaya,” cerita Hanis Zalikha panjang lebar.

Beliau turut berkata yang kemungkinan besar mereka akan berkahwin tahun ini juga namun masih belum memulakan perbincangan antara kedua dua belah pihak keluarga kerana masih sibuk dengan komitmen kerja. Tidak sabar tunggu hari bahagia mereka ‘kan? (rtky/m)


Suami Muflis, Rumah Mewah Umie Aida Bakal Dilelong Esok?

Bukan selalu haluan politik negara kita tersimpang dengan selebriti dan hari ini portal berita The Rakyat Post ada menulis satu laporan yang mengatakan suami kepada Umie Aida, Khairuddin Abu Hassan yang juga Naib Pengerusi UMNO Batu Kawan kini muflis.

Dokumen mahkamah yang kini sedang hangat diperkatakan oleh blog blog politik menunjukkan yang Jabatan Insolvensi Malaysia (MDI) telah isytiharkan Khairuddin Abu Hassan muflis pada 14 Mei 2014 yang lalu, hari sama Mahkamah Tinggi Pulau Pinang keluarkan arahan serupa.

RELEVAN: Pemimpin UMNO Pulau Pinang Buat Laporan Polis Terhadap 1MDB (ext.)

Khairuddin yang dihubungi media mengakui sedar akan pengisytiharan diri sebagai muflis namun enggan untuk mengulas lanjut dan sedang bekerjasama dengan peguam.

Ekoran perkara ini, sebuah hartanah mewah bernilai RM2.1 juta milik Khairuddin terletak di Mont Kiara yang juga merupakan hadiah perkahwinan buat Umie Aida bakal dilelong pada hari Sabtu ini di Hotel Istana oleh Ng Chan Mau & Co Sdn Bhd & CIMB Islamic.

Khairuddin Abu Hassan bagaimanapun mengakui tidak tahu menahu tentang lelongan itu. (rtky/m)


Che Ta Mahu Anak Jadi Ustazah & Sedia Untuk Hamil Lagi Tahun Depan

Ramai yang suka melihat meriahnya majlis akikah & doa kesyukuran anak kepada pasangan Rozita Che Wan dan Zain Sadin, Aaisyah Dhia Rana yang berlangsung di sebuah hotel. Ianya juga akan disiarkan untuk tatapan peminat melalui program Pureen Chak Chak kelak.

Baru berusia dua bulan, Aaisyah Dhia Rana nampaknya menjadi perhatian ramai sehingga jenama popular Mothercare mengambil beliau sebagai duta produk dan kini mempunyai pendapatan sendiri yang akan disimpan oleh ibu bapanya sehingga beliau dewasa kelak.

BACA: Sekitar Majlis Akikah Aaisyah Dhia Rana Di Hotel Royale Bintang, Damansara

“Bagi saya tidak salah untuk Aaisyah memiliki pendapatan sendiri pada usia dua bulan. Wang yang diperoleh akan disimpan dalam akaun banknya, apabila dia berusia 18 tahun, dia sudah kaya dengan pendapatan sendiri,” ulas Rozita Che Wan.

Jika sebelum ini pasangan Zain Saidin, Che Ta berkata mereka tidak kisah jika Aaisyah mengikut jejak mereka sebagai selebriti namun kini berubah fikiran.

“Sekarang kami bertukar fikiran. Kalau boleh saya mahu Aaisyah menjadi ustazah, tetapi kita hanya merancang, masa depan tidak boleh diramal. Ketika kecil ini saya tidak kisahlah andai dia menjadi model iklan kerana dia masih kecil,” tambahnya lagi.

Che Ta turut berkata beliau merancang untuk hamil semula tahun hadapan kerana faktor usia yang tidak mengizinkan beliau untuk melengah lengahkan hasrat itu. (rtky/m)


Emma Maembong Nafikan Kereta Mewah Punca Putus Cinta

Dan kini bermulalah episod menuding jari masing masing menyalahkan pihak di seberang atas apa yang terjadi. Seperti anda sedia maklum, negara kini dilanda krisis putusnya percintaan antara Emma Maembong & Zizan Razak. Ini perkembangan terbaru.

Semalam, Zizan Razak menerusi media menyatakan niatnya untuk membeli sebuah kereta mewah menjadi punca perpisahan selepas Emma Maembong tidak bersetuju dengan perkara itu.

Ramai yang tidak percaya hanya kerana kereta mewah hubungan yang dibina bertahun tahun ini dengan mudah terlerai begitu sahaja. Emma Maembong menerusi kemaskini di Twitter pada hari yang sama menafikan kenyataan bekas kekasihnya (too soon?) itu.

Menerusi status Twitter tersebut, Emma Maembong juga seakan mencabar Zizan Razak ceritakan perkara yang sebenar di sebalik perpisahan mereka. Jadi, kita ada pusingan kedua? (rtky/m)


Ryan Brakhma Yakin Peminat Menerima Dirinya Vokalis Baru Mojo

Kekosongan vokalis kumpulan Mojo yang sebelum ini diterajui oleh Aweera bakal dipimpin oleh vokalis terbaru yang berasal dari Jakarta, Indonesia iaitu Ryan Brakhma.

Ketika ditemui di sidang media pelancaran terbaru single mereka berjudul ‘Dahsyat’ di Hard Rock Café kelmarin, Ryan memberitahu bahawa dia tidak bimbang sekiranya dibandingkan dengan vokalis asal kumpulan tersebut.

“Setiap penyanyi mempunyai kelebihan dan keunikan yang tersendiri. Biarpun sedar akan ada perbandingan dibuat, namun saya yakin peminat dapat menerima kehadiran saya bersama Mojo,” ujar Ryan ringkas.

Sementara itu, Edry yang selaku ketua bagi kumpulan Mojo, yakin bahawa Ryan mempunyai vokal yang unik dan dapat mengembalikan semula kepercayaan peminat terhadap kumpulan tersebut.

“Dengan vokal Ryan yang universal, dia mampu membawa Mojo ke peringkat seterusnya dan menjadi sebuah kumpulan serantau. Ini juga salah satu strategi kami untuk terus bertahan lama dalam arena muzik dan evolusi ini adalah langkah pertama Mojo,” ujarnya yang ditemui kelmarin. (rtky/hfz)


Niat Zizan Razak Nak Beli Kereta Mewah Punca Putus Cinta

Akhirnya Zizan Razak membuka mulut tentang punca perpisahan beliau dengan Emma Maembong dan ianya lebih ringkas dari apa yang kami jangka — Emma Maembong tidak bersetuju dengan niat teman lelakinya untuk berbelanja besar membeli kereta mewah.

Menurut kenyataan terbaru Zizan Razak kepada Utusan Malaysia, ada tercetus pergaduah antara mereka kerana niat mahu membeli kereta mewah sport kerana Emma Maembong tidak bersetuju dengan hasrat itu kerana dianggap membazir.

“Sebenarnya, tiada perselisihan serius antara kami. Emma marahkan saya kerana hendak membeli sebuah kereta mewah berkuasa tinggi kerana dia tidak suka lelaki yang membazir. Malah, niat saya juga ditentang oleh ibu saya sendiri. Itu yang menjadi punca perpisahan kami,” ujarnya.

Dalam masa yang sama, Zizan Razak turut menepis kata kata yang mengatakan Emma Maembong seorang yang kaki kikis dan hubungan mereka berakhir kerana sikap negatif itu.


Ismail Embong: Aku Mahu Individu Milik Allah Sahaja Dalam Keluarga

Sejak akhir akhir ini, ayah kepada Emma Maembong agak lantang bersuara di media sosial tentang isu semasa dan juga isu berkaitan anak beliau yang ramai itu. Terbaru, Ismail Embong memuat naik satu status menjawab isu perpisahan anaknya dengan Zizan Razak.

Dalam status di Facebook yang agak panjang lebar itu, Ismail Embong mengulas satu artikel yang dikeluarkan oleh sebuah akhbar berkaitan komen Zizan Razak berkenaan kemelut yang melanda keluarga mereka melibatkan Chacha Maembong.

Namun, terselit beberapa ayat yang berbunyi amaran kepada Zizan Razak dari Ismail Embong berkenaan hubungannya dengan Emma Maembong dengan berkata beliau hanya mahukan orang yang milik Allah sahaja dalam keluarga dan bukan milik masyarakat.

“Milik masyarakat adalah spesis yang terkutuk kerana masyarakat terdiri daripada pelbagai watak termasuk sampah bangsa & agama. Dan diletakkan diri kita lebih rendah dari itu? Dimiliki masyarakat, bukan Allah?” tulis Ismail Embong.

Panjang lebar lagi tulis Ismail Embong di Facebook beliau dan anda boleh baca selebihnya di sana kerana kami lebih berminat dengan ayat yang ditujukan kepada Zizan Razak. Hmm. (rtky/m)


Di Sekitar Majlis Akikah Anak Pasangan Zain Saidin, Rozita Che Wan

Malam tadi telah berlangsungnya majlis akikah dan doa kesyukuran untuk Aaisyah Dhia Rana yang merupakan anak sulung pasangan Zain Saidin & Rozita Che Wan yang mengambil tempat di Hotel Royale Chulan di Kuala Lumpur.

Bercakap kepada media ketika majlis berlangsung, Rozita Che Wan & Zain Saidin meluahkan rasa sangat bersyukur dengan kelahiran Aaisyah Dhia Rana yang menjadi pengikat kasih mereka.

“Kehadiran Aaisyah dalam kehidupan kami suami isteri sangat bermakna. Aaisyah lambang cinta kami. Sebagai bapa, kehadirannya sangat saya nantikan. Saya dan isteri sangat bersyukur ke hadrat Tuhan,” ujar Zain Saidin gembira.

Pasangan ini semalat bernikah pada Disember 2013 yang lalu dan dikurniakan cahayamata yang pertama pada 1 November yang lalu. Aaisyah juga merupakan anak ketiga Rozita Che Wan selepas dikurniakan dua orang anak dari perkahwinan lalu.

Berikut merupakan beberapa keping gambar sekitar majlis kesyukuran dan akikah Aaisyah Dhia Rana yang turut dimeriahkan oleh kehadiran ahli keluarga dan rakan artis. Enjoice! (rtky/m)


Zizan Razak Minta Semua Beri Ruang & Masa, Belum Selesa Jawab Soalan

“Saya tak nak komen apa-apa. Saya tak selesa lagi memberi kenyataan. Beri saya ruang sekejap,” kata Zizan Razak apabila disoal mengenai status percintaanya bersama Emma Maembong ketika ini, yang telah disahkan sendiri oleh pihak perempuan sudah berakhir.

Turut bakal berhadapan dengan perbicaraan berkaitan tuntutan RM500,000 oleh bekas pengurus yang juga rakan kongsi perniagaan nanti, Zizan Razak menganggap perkara yang berlaku tersebut mempunyai hikmah di sebaliknya.

“Saya percaya semua ini terjadi ada hikmah. Apa yang baik atau sebaliknya semua kehendak-Nya. Yang buruk itu datangnya daripada saya dan baik itu daripada-Nya. Kita manusia harus kuat melaluinya. Apa-apa saya akan beritahu kemudian,” katanya lagi yang dipetik daripada Berita Harian. (rtky/syfq)


Ustaz: Lamaran Gaya Hairul Azreen Boleh Pesongkan Akidah

Walaupun ramai yang beranggapan lamaran Hairul Azreen di atas pentas Gegar Vaganza hujung minggu lalu sesuatu yang manis buat Hanis Zalikha, tidak boleh kita nafikan yang ianya ada sedikit melanggar norma adat dan budaya kita sebagai orang Timur.

Perkara ini turut diakui pakar motivasi Ustaz Zulkefli Hamat yang beritahu cara lamaran sebegitu boleh menjatuhkan maruah wanita itu jika perhubungan tersebut terputus di tengah jalan.

“Lamaran adalah sama maksudnya dengan meminang atau khitbah yang mana ia patut dilakukan hanya dalam keluarga sahaja bagi mengelakkan perkara buruk berlaku. Sekiranya hubungan itu putus sebelum diijabkabulkan ia akan mengaibkan dan memalukan wanita itu sendiri melainkan lamaran tersebut disusuli terus dengan majlis akad nikah,” ujarnya.

Berkata kepada mStar Online, beliau menambah yang lafaz ayat will you marry me terhadap Hanis Zalikha menyerupai budaya agama lain & perbuatan itu boleh memesongkan akidah umat Islam.

“Cara melamar itu juga tidak sesuai dan dia seharusnya berhati-hati dengan ayat will you marry me itu kerana ia menyerupai perkahwinan agama Kristian di dalam gereja. Kalau dalam agama Islam, perlu lakukan solat hajat sebelum melamar dan bukan dengan tarian seperti dalam program itu”

Dari segi positifnya, Ustaz Zulkefli Hamat berkata ianya bagus kerana menggalakkan lebih ramai muda mudi dan orang di luar sana untuk mendirikan rumahtangga. (rtky/m)


Emma Maembong: Sampai Bila Hendak Berendam Air Mata, Makan Hati?

Sehingga saat ini masih ada peminat pasangan Zizan Razak dan Emma Maembong yang seakan tidak percaya pasangan kegemaran mereka yang sering nampak serasi di hadapan kamera sudah pun berpisah — tidak kurang juga yang mendoakan mereka untuk kembali bersama.

Zizan Razak sehingga saat ini masih belum mahu memberikan apa apa komen berhubung perkara ini namun laporan Berita Harian terbaru memuatkan kenyataan terkini Emma Maembong berhubung keadaan sebenar hubungan mereka selama ini.

“Mungkin selama ini orang melihat kami sebagai pasangan yang sweet tetapi mereka tak tahu apa yang saya lalui. Jika asyik berendam air mata saja buat apa diteruskan hubungan ini. Sampai bila saya nak makan hati,” ujar Emma Maembong kepada wartawan.?

Beliau turut menambah yang hubungan dengan Zizan Razak sudah lama goyah namun baru baru ini sahaja beliau nekad untuk memutuskan hubungan cinta mereka.

“Mungkin perpisahan ini akan ada yang menyalahkan saya sebagai punca. Terpulang. Ada benda yang saya sudah tidak mampu lagi bertoleransi dengannya. Saya cintai dia selama ini ikhlas dan pada satu tahap saya sudah tak mampu bertahan lagi dengan sikapnya,” tambahnya.?

Emma Maembong juga menolak cakap cakap yang mengatajan beliau seorang mata duitan yang mengikis duit Zizan Razak dan kemudian meninggalkannya.

“Kalau dari awal saya nak kikis duit orang lebih baik saya cari lelaki yang lebih kaya,” ujarnya.


Kamal Adli: Saya Bukan Punca Emma & Zizan Razak Putus Cinta

Minggu ini sekurang kurangnya akan penuh dengan kisah dan spekulasi putus cinta antara Emma Maembong dan Zizan Razak yang kini hangat diperkatakan ramai. Masih banyak cerita di sebalik tabir yang masih menjadi tanda tanya namun kita sudah ada mangsa pertama.

Beberapa minggu sebelum ini, nama Kamal Adli pernah menjadi sebutan apabila khabarnya beliau sedang rapat dengan Emma Maembong sehingga sanggup tinggalkan kerja untuk menjemput pelakon wanita itu dari lapangan terbang, demi cinta.

BACA: Emma Maembong Akui Sudah Tidak Tahan Dengan Sikap Zizan Razak

Secara semulajadinya, pasti Kamal Adli akan dipandang terlebih dahulu apabila berita perpisahan pasangan ini menjadi hangat. Sejauh mana peranan beliau dalam kekalutan ini.

“Takkan saya nak merampas kekasih orang? Jangan pandai-pandai tuduh. Gara-gara perpisahan mereka, nama saya pula dikaitkan. Bukan saya yang menjadi punca. Kami hanya rakan kerja yang terlibat dengan drama Cinta Tanpa Syurga. Tidak lebih daripada itu,” jelas Kamal Adli.

Bercakap kepada mStar Online juga, Kamal Adli sendiri mengakui terkejut dengan berita putusnya hubungan pasangan itu dan meminta semua pihak supaya tidak melibatkan namanya dalam kekalutan yang melanda ketika ini. (rtky/m)


Abby Abadi Cadang Sukarelawan Banjir Untuk Menutup Aurat

Seperti kita sedia maklum, ketika ini ramai sukarelawan berada di Pantai Timur untuk membantu mereka yang memerlukan di sana dan kami suka melihat rakyat Malaysia bersatu hati untuk sama sama meringakan beban mereka yang kurang bernasib baik.

Di tengah tengah kekalutan sukarelawan menghulurkan bantuan ke sana, pendakwah bebas dan juga bekas selebriti popular Abby Abadi mempunyai pandangan sendiri tentang para sukarelawan dari golongan wanita Islam berada di sana ketika ini.

“Saya tertengok gambar gambar misi bantuan banjir sekarang ini, ramainya pergi membantu tetapi aurat tak terjaga. Allah nak tolong macam mana? Sedih, ingatkan sebab sayang. Usahalah untuk tolong diri sendiri dulu, selepas itu baru usaha untuk tolong orang lain pula”

BACA: Tegur Pendakwah Ekspress, Abby Abadi Kesal Kenyataan Ustazah Dr Mashitah

“Aurat itu aib kita, dibelanja ikut suka azab seksanya tak terkira. Ada yang dah tertutup sempurna, syukur sangat! Baik sangat hati budinya pergi menolong, bersihkan rumah, bersihkan lumpur tapi siarkan juga gambar mangsa yang tidak menutup aurat”

“Tak tahu tentang dosa aurat ke macam mana? Yang mendedahkan berdosa, yang menyebarkan dapat saham juga. Fahamilah bersama ya,” tulisnya di akaun Instagram beliau.

Harapnya teguran Abby Abadi ini diambil positif oleh mereka yang bekerja sebagai sukarelawan di Pantai Timur ketika ini dan sesiapa juga yang sudah wajib untuk menutup aurat. (rtky/m)


9 Tahun Awie Guna Sijil Nikah Palsu

Bekas Ketua Penolong Pengarah Pentadbiran Undang-Undang Keluarga di Jabatan Hal Ehwal Agama Islam Pulau Pinang (JHEAIPP), Yusoff Abu Bakar memberitahu kepada Mahkamah Tinggi Syariah Kuala Lumpur semalam yang surat nikah milik penyanyi Awie adalah dokumen palsu.

Beliau maklumkan demikian selepas bersetuju dengan cadangan yang dikemukakan oleh peguam syarie yang mewakili Rozana Misbun, Jamal Lokman Mohd. Sulaiman berhubung status sijil nikah pasangan itu ketika memberi keterangan di depan Hakim Syarie, Mohd. Amran Mat Zain.

BACA: Awie Akui Diri Anak Derhaka, Kesal Tidak Sempat Jaga Ibu Lama

“Kami membuat dua semakan atas nombor MyKad Rozana sebelum mendapati nama wanita itu tiada dalam pangkalan data kami. Empat hari kemudian, kami menerima permohonan daripada Awie yang turut meminta semakan sama dengan memberi salinan sijil nikahnya”

“Hasil semakan itu mendapati nombor siri pada sijil nikah Awie dan Rozana tertera nama orang lain dalam pangkalan data e-Munakahat JHEAIPP,” ujarnya.

Awie atau nama sebenarnya Ahmad Azhar Othman & Rozana Misbun dilaporkan berkahwin secara rahsia di Selatan Thailand pada 2005 dan memiliki tiga anak hasil perkahwinan itu. (rtky/m)


Zizan Sedia Hadapi Perbicaraan

Tahun 2015 merupakan tahun yang cukup mencabar buat Zizan Razak dan kini beliau bersedia untuk menghadapi perbicaraan membabitkan dirinya yang disaman oleh bekas pengurus peribadi, Marina Juki berikutan isu perlanggaran kontrak syarikat mereka.

Menurut sumber yang dipetik daripda Harian Metro, Zizan sendiri sudah cuba menyelesaikan isu tersebut dengan cara baik melalui proses mediasi, namun gagal mencapai sebarang persetujuan. Perbicaraan penuh ditetapkan pada November ini di Mahkamah Tinggi Kuala Lumpur.

BACA: Bekas Pengurus Fail Saman Zizan Razak RM500,000 Kerana Langgar Kontrak

Pada 30 September tahun lalu, Marina, 30, sebagai plaintif memfailkan saman terhadap Zizan berhubung perlanggaran kontrak. Plaintif mendakwa pada 3 Mei 2011, dia bersama Zizan sudah menandatangani perjanjian dengan melantik Marina sebagai pengurus peribadi.

Melalui perjanjian itu, Marina mendakwa dia berhak ke atas 15% daripada jumlah pendapatan Zizan selama empat tahun iaitu sehingga 2 Mei 2015. Bagaimanapun plaintif mendakwa pada Mei 2014, pihak Astro mengesahkan Zizan di bawah pengurusan mereka dan kontrak bernilai RM2 juta tanpa persetujuan syarikat dan pengurus peribadinya.

Apa yang pasti, Zizan perlu kuat dalam menghadapi cabaran pada tahun baru ini. Boleh jadi, cabaran ini bakal membuatkan Zizan semakin matang dan mampu mengorak langkah yang lebih cemerlang di dalam industri hiburan tanah air. (rtky/syfq)


Emma Maembong Sahkan Sudah Putus Cinta Dengan Zizan Razak

Selepas berminggu bermain teka teki dengan peminat dan menafikan segala khabar angin yang tersebar luas melalui media, akhirnya empunya badan memberi kata pengesahan yang mereka kini sudah tidak bersama atau dalam kata lain putus cinta.

Semalam, ramai mula bertanyakan tentang kesahihan khabar yang mengatakan Emma Maembong telah meminta supaya hubungan cinta dengan Zizan Razak diputuskan lebih lebih lagi apabila memuatnaik status di laman sosial bersama lagu putus cinta.

BACA: Bercuti Bawa Diri, Emma Maembong Minta Putus Dari Zizan Razak?

Melalui laporan Harian Metro hari ini Emma Maembong sendiri mengakui yang hubungan cintanya bersama Zizan Razak kini sudah berakhir namun enggan membuka mulut untuk bercerita lanjut lebih lebih lagi tentang apakah punca perpisahan mereka.

“Betul. Mungkin (sudah) tak ada jodoh (antara kami) agaknya. Minta maaflah saya belum bersedia bercerita. Bukan sekarang, tapi nantilah saya cerita (bila tiba masa sesuai). Terima kasih sebab faham,” ujar Emma Maembong menerusi aplikasi pesanan Whatsapp.

Zizan Razak bagaimana pun sehingga kini belum berikan apa apa komen berkaitan perkembangan terbaru ini dan pastinya banyak cerita yang ditunggu oleh para peminat mereka. (rtky/m)


Ifa Raziah: Saya Tak Rasa Keterlaluan

Malam akhir persaingan Gegar Vaganza nampaknya mendapat lebih perhatian dari yang dijangka ketika ini. Selepas lamaran manis sepasang selebriti popular, adegan persembahan Ifa Raziah juga mendapat perhatian ramai selepas dikritik salah seorang juri, Rosyam Nor.

Ifa Raziah mengakui terkilan dengan komen yang diberikan Rosyam Nor terhadap persembahan di atas pentas bersama Hisyam Hamid pada malam itu & berkata juri itu sepatutnya faham yang apa dilakukan adalah lakonan semata mata.

BACA: Hairul Azreen Melamar Hanis Zalikha Atas Pentas Kerana Kehendak Astro

“Saya tak rasa ia perbuatan yang ‘over’ (keterlaluan) pun. Saya tidak pegang atau raba pun Hisyam dan dia pun tak buat begitu pada saya. Kami menari ala ballet mengikut konsep persembahan. Sebagai manusia kita kenalah buka minda dan berfikiran positif sikit,” ujarnya.

“Saya terima dengan hati terbuka komen oleh Rosyam Nor cuma rasa sedih kerana beliau sendiri seorang pelakon berpengalaman yang sepatutnya faham apa yang saya lakukan itu hanyalah lakonan dan sebahagian daripada persembahan”

Penyanyi ini turut mengakui selepas menonton kembali persembahan tersebut beliau menyedari terdapat beberapa kesilapan gerakan tarian bersama Hisyam yang membuatkan penonton kurang senang dengannya tetapi berharap peminat terus bersikap positif. (rtky/m)


Emma Maembong Minta Putus Dari Zizan Razak, Semuanya Kini Berakhir?

Ini merupakan kali kedua kisah perpisahan Emma Maembong dan Zizan Razak dipaparkan di dada media dalam masa tiga minggu dan kali ini ianya nampak seakan hubungan mereka seperti tidak dapat diselamatkan lagi dengan pihak perempuan sudah tawar hati — khabarnya.

Utusan Malaysia semalam menulis yang Emma Maembong sendiri meminta kepada Zizan Razak supaya hubungan mereka tidak diteruskan lagi dan pelakon itu sendiri boleh dilihat terbang bercuti ke Pattaya, Thailand bersama rakan rakan untuk menenangkan hati.

Menerusi Instagram beliau juga, Emma Maembong memuat naik klip lagu berjudul Already Gone nyanyian Kelly Clarkson yang ramai sedia maklum lagu rasmi untuk mereka yang sedang patah hati dengan kekasih yang tidak menghargai. Cewah.

Apa pun kami berharap khabar angin ini sekadar khabar angin dan Emma Maembong juga Zizan Razak sendiri boleh mencari jalan damai jika ada masalah antara kalian. Sayang kasih yang dibina bertahun jika terlerai begitu sahaja. Peminat pasti menangis. (rtky/m)


Neelofa: Usah Ditanya Lagi Soal Cinta

Bukan mahu mengungkit kisah lama namun khabar angin yang Neelofa menerima lamaran dari kerabat tertentu masih menjadi tanda tanya dan bualan ramai walaupun sudah berkali kali pelakon juga pengacara ini memberikan kenyataan seakan menafikan perkara itu.

BACA: Neelofa Idamkan Majlis Nikah Di Pulau & Cari Lelaki Boleh Membimbing

Dalam temubual terbaru bersama Utusan Malaysia, Neelofa sekali lagi mengulasi pendirian untuk tidak terus menjawab apa apa soalan berkaitan kisah cintanya lebih lebih lagi soal lamaran dari istana yang didakwa telah diterima tidak berapa lama dulu.

“Kalau orang hendak anggap ada lamaran ke, hendak berkahwin ke, apa sekalipun biarlah mereka kekal dengan tanggapan mereka sahaja, saya tidak berhak untuk mengubah apa-apa. Yang Lofa tahu, untuk lebih selamat, baiklah Lofa sendiri ambil pendirian untuk kunci mulut. Saya hanya boleh cakap, saya tidak ada kata-kata untuk diungkapkan tentang itu,” ujarnya.

Neelofa menambah soal kehidupan peribadi lebih lebih soal kahwin beliau lambat laun akan juga diketahui umum kerana statusnya sebagai seorang selebriti namun sehingga hari itu tiba, beliau mahu lebih fokus kepada cita cita peribadi dan kerjaya.

“Buat masa sekarang, perkahwinan saya yang sebenar-benarnya adalah dengan bisnes dan juga keluarga. Usah bertanya lagi soal pelik-pelik yang lain ya,” tambahnya. (rtky/m)


Hanis Zalikha: Terima Kasih Kerana Sudi Memperisterikan Saya

Tidak melampau jika kami katakan yang ada maklumbalas dari peminat berkenaan lamaran Hairul Azreen mengatakan Hanis Zalikha seakan terpaksa memberikan kata putus di atas pentas kerana tidak mahu menjatuhkan air muka pelakon lelaki itu.

Perempuan mana pun akan terkejut dan terkelu lidah untuk berkata kata jika lamaran datang tiba tiba lebih lagi jika ianya dilakukan dalam siaran langsung program televisyen untuk tatapan ratusan tibu penonton Gegar Vaganza malam tadi.

Seakan menjawab maklumbalas orang ramai itu, Haniz Zalikha memuatnaik sebuah klip audio di akaun Instagram beliau mengandugi bait bait perbualan bersama ibunya yang antara lain pelakon dan pengacara ini mengakui memang mencintai Hairul Azreen.

“Assalamualaikum semua. I am still replying to my friends and family yang sama-sama terkejut dengan berita baik ini. I am still in bed and Mama is here with me while everyone is still calling her to congratulate and how does a daughter feel eh dengar mak dia sungguh-sungguh merestui pilihan hatinya? Alhamdulillah atas segalanya”

“Terima kasih kerana dahulukan keluarga saya Hairul Azreen. InsyaAllah, dengan izin Allah, thank you (sudi memperisterikan saya),” tulis Hanis Zalikha.

Suka kami lihat pasangan ini yang akhirnya mengaku sebagai pasangan kekasih dan bakal dirikan rumahtangga bersama tidak lama lagi. Tahniah kami dahulukan! (rtky/m)


Bercinta Dengan Fazura, Shaheizy Sam Enggan Komen Lanjut

Pendedahan melalui program realiti televisyen, Facing Up To Fazura yang mengatakan Shaheizy Sam merupakan bekas kekasih Nur Fazura mencetuskan tanda tanya di kalangan peminat mereka dan mahu mengetahui lebih lanjut tentang kisah cinta mereka.

Nama Shaheizy Sam kembali menjadi sebutan ekoran perkara ini dan bercakap kepada Kosmo! hari ini, beliau tidak menafikan atau mengiyakan perkara itu dan berkata memang sifat beliau untuk terus berahsia dalam perkara sebegini.

“Saya rasa tidak berminat untuk menjawab tentang perkara ini. Entahlah, saya tidak tahu ingin beri reaksi yang bagaimana kerana saya sendiri pun tidak pasti dengan isu ini”

“Apa yang boleh saya katakan, memang saya seorang yang enggan kongsi kisah peribadi dengan semua orang kerana saya seorang yang perahsia. Saya bebas berkawan dengan sesiapa sahaja tetapi selagi hubungan itu tidak sampai ke tahap serius iaitu tahap memang itulah wanita yang akan saya nikahi, selagi itu saya tidak kongsi bersama peminat atau sesiapa,” ujarnya.

Shaheizy Sam menambah yang beliau tidak mempunyai masalah untuk terus bergandingan dalam mana mana projek bersama Fazura selepas ini kerana mereka memang berkawan rapat. (rtky/m)


Review: Seventh Son

Mahukah anda menonton sebuah filem epik fantasi yang ada babak manusia menentang raksasa-raksasa yang diadaptasi dari novel? Mungkin inilah filem itu. Seventh Son (2015) ialah sebuah filem epik fantasi yang berasal dari salah satu novel bersiri The Wardstone Chronicles tulisan Joseph Delaney. Filem arahan Sergei Bodrov ini mengkecamukkan cerita dari novel yang pertama berjudul The Spook’s Apprentice.

Ringkasnya, ia mengisahkan seorang spook bernama John Gregory (Jeff Bridges) yang melatih seorang pembantunya yang terkini atau ‘apprentice’. Fungsi ‘spook’ itu umpamanya bertugas sebagai seorang bomoh atau pawang pemulih, penentang dan pemusnah kuasa mistik jahat syaitan iblis dari buatan ahli sihir ilmu hitam. Dalam filem ini ketua penjahatnya ialah Mother Malkin (Julianne Moore) yang dibantu oleh adiknya, Bony Lizzie (Antje Traune). Malkin juga disertai pengikut ajaran taksub mendewakannya yang berbagai bentuk manusia boleh berubah menjadi makhluk-makhluk ganas yang merayap atau terbang.

Filem ini dimulakan dengan babak watak John Gregory semasa muda sedang mengurung ‘seseorang’ ke dalam lubang di atas sebuah gunung terpencil. Ceritanya melompat ke 10 tahun kemudian dimana John kini yang sudah tua versi lakonan Jeff Bridges yang diperkenalkan sebagai seorang ‘spook’ yang sedang mabuk. Tiba-tiba loceng gereja di perkampungan itu berbunyi menandakan panggilan amaran kepada John untuk segera bertindak memulihkan orang yang kerasukan syaitan. Apakah yang merasuk? Siapakah yang dikurung oleh John dahulu? Siapakah pembantu John yang terbaru? Anda kena tengoklah di pawagam sekarang ya!

Filem ini dikembangkan menyorot bagaimana usaha John mencari seorang pembantunya yang terbaru akan dilatih untuk menentang kuasa jahat Mother Malkin dan sekutunya. Pembantu itu mestilah anak kelahiran yang ketujuh dimana bapanya juga mestilah anak yang ketujuh atau seventh son of a seventh son. Kononnya sesiapa yang berstatus seperti itu ialah seseorang yang mempunyai kuasa ajaib untuk setanding melawan kuasa jahat apa-apa pun. Remaja lelaki itu ialah Tom Ward (Ben Barnes).

Di samping itu seperti formula cerita yang sudah basi dari siri filem Twilight, plot percintaan remaja disumbatkan di tengah-tengah kemelut John melawan Malkin iaitu hubungan cinta di antara Tom Ward dan Alice Deane (Alicia Vikander) yang juga kebetulan ialah anak saudara Malkin. Ok, habis apa lagi yang perlu disumbat? Sudah tentulah penampilan askar-askar Malkin yang berbagai rupa dan kuasa tetapi tanpa asal-usul yang sahih.

Seventh Son ada asas cerita yang ok dari novelnya tetapi menjadi filem yang agak huru-hara penceritaannya kerana garapan dan penambahan plot untuk versi filem yang terlalu melompat ke sana-sini. Ia cuba sedaya-upaya menjadi filem kisah pengembaraan John dan Tom menuju ke lokasi Malkon beroperasi dengan terpaksa berdepan berbagai serangan musuh dan rintangan alam bukit-bukau dan hutan-rimba. Namun begitu, filem ini seolah-olah terperangkap dengan penceritaannya sendiri kerana jalur cerita yang berlapis di antara konflik John terhadap Malkin yang dikedepankan dalam versi filem berbanding kisah Tom sebagai pelatih baru spook yang sepatutnya menjadi watak utama dalam versi novel.

Dari sudut lain, kadangkala penonton akan terfikir betapa kekalutan pengiraan jarak dari satu lolaki ke lokasi yang berikutnya. Bermula dari rumah John untuk latihan Tom, kemudian singgah ke sebuah perkampungan untuk membeli barang. Sambung semula ke dalam hutan, sekejap berhenti di perkampungan lain untuk melawan raksasa. Lalu kembali semula ke hutan dan lantas berhenti pula ke persinggahan seterusnya untuk melawat kubur.

Jauh bebenar tempat Mother Malkin, sedangkan Alice boleh muncul bila-bila masa bertemu dan berasmara dengan Tom di sepanjang perjalanan dimana Alice akan berulang-alik dengan cepat ke istana Malkin? Filem ini ada masalah logistik ya!

Namun begitu, filem ini boleh dikatakan menghiburkan melalui paparan imej janaan komputer (CGI) pertarungan John dan Tom menentang Malkin dan konco-konconya serta babak serangan raksasa menggerunkan di dalam hutan. Khabarnya sekuen aksi-aksi ber-CGI itu dihasilkan oleh anak tempatan Malaysia melalui syarikat Rhythm & Hues Malaysia dimana ia dibikin dan disunting di Cyberjaya. Jelas dari trailer Seventh Son, ia menumpukan tarikan minat pasaran melalui penampilan babak pendek berbagai makhluk ganas yang akan berlawan dengan John dan Tom.

Dialog-dialognya sekadar membantu untuk momen-momen rehat sebentar tanpa pertarungan dan untuk memanjangkan cerita serta meluahkan perasaan. Menampilkan dua orang pelakon veteran yang profesional hebat nampaknya tidak berapa menjadi dan seakan terlibat dalam pembikinan sebuah filem yang kelihatan amatur. Jeff Bridges mahu seperti watak Gandalf, The Lord of the Rings, manakala Julianne Moore mahu semirip watak Maleficent (2014) atau Queen Ravenna dalam Snow White and the Huntsman (2014), tetapi hampa. Manakala pasangan kekasih Ben Barnes dan Alicia Vikander yang berharap untuk menarik penonton remaja ke panggung terasa terlalu mencuba untuk kelihatan sejoli.

Seventh Son (2015) yang sudah berkali-kali ditangguhkan penayangan di mana-mana pawagam kerana faktor kekurangan kewangan produksi untuk menyiapkannya, seakan memberi petanda bahawa ia bermasalah. Sejujurnya, filem Seventh Son ini tidak se-seronok kisah asal novelnya malah penceritaan versi filemnya yang cuba dikreatifkan dan dimampatkan terasa seperti kurang upaya dan agak membosankan.

Ia juga agak berkecamuk kerana kisahnya diputar-belit menjadi sebuah filem yang ‘wannabe’ mahu setaraf siri filem The Lord of the Rings tetapi berkesudahan menjadi selemah filem 47 Ronin (2014). Filem ini saya berikan hanya 2 BIJI ROTIKAYA.


Romie: Hubungan Kami Menjadi Kerana Keluarga, Anak Anak

Hujung minggu lalu nama Hanez Suraya kembali menjadi sebutan ramai ekoran malis pertunangan beliau bersama kekasihnya, Romie Razin Adilha yang mana dianggap ramai sebagai sesuatu yang mengejutkan selepas pengakuan sudah berpisah sebelum ini.

Nyata apa yang terjadi sepanjang tahun 2014 lalu bukanlah penghalang untuk pasangan ini untuk terus bersama dan kini sudah pun bergelar tunangan dan merancang untuk berkahwin dalam masa enam bulan dari sekarang.

Bercakap kepada wartawan Melodi yang dijemput ke lokasi majlis pertunangan mereka, pasangan ini memaklumkan yang mereka bersyukur majlis sudah berlangsung dengan selamat dan berharap ini satu permulaan baik untuk mereka membina hidup baru di masa hadapan.

Romie turut menambah yang selepas kes penceraian selesai, beliau terus melamar Hanez Suraya secara serius dan hubungan mereka menjadi kerana restu keluarga serta anak anak yang semakin rapat dengan pelakon popular itu ketika ini.

“Pada awalnya Hanez berkeras untuk tidak meneruskan hubungan ini namun kerana sokongan keluarga saya akhirnya dapat memulihkan hubungan ini dan mengambil keputusan untuk mengikat tali pertunangan — ramai yang terkejut”

“Hubungan jadi kuat kerana keluarga malah anak anak saya terlalu rapat dengan Hanez, dua bulan saya putus dengan Hanez, anak anak sering bertanya Hanez di mana,” ujar Romie.

Anda boleh menonton keseluruhan temubual bersama pasangan Hanez Suraya dan Romie melalui video di atas dan ribuan tahniah kami ucapkan untuk pasangan ini. Kahwin nanti pastinya akan lebih meriah dan dinantikan ramai. (rtky/m)


Hairul Azreen Lamar Hanis Zalikha Atas Pentas Kerana Kehendak Astro

Satu Malaysia malam tadi dikejutkan dengan tindakan pelakon Hairul Azreen yang secara berani melamar kekasihnya, Hanis Zalikha ketika berlangsung konsert pentas akhir Gegar Vaganza yang disiarkan secara langsung di saluran Astro.

Gimik tersebut mendapat pelbagai reaksi daripada orang ramai rata ratanya menganggap tindakan Hairul Azreen sebagai cukup jantan kerana berani meluahkan rasa hati di depan khalayak ramai & tidak kurang juga yang tidak bersetuju dengan cara pelakon itu.

BACA: Hairul Azreen Buat Kejutan Lamar Hanis Zalikha Semasa Siaran Langsung TV (ext.)

“Saya memang bercadang lamar Hanis namun tidak menyangka ia dilakukan di atas pentas. Meski pun pada awal merasa seperti tidak kena namun ia kehendak Astro sendiri yang mahukan gimik lain daripada yang lain berlaku dalam program terbitan mereka”

“Keberanian melamar Hanis di hadapan ramai bagi memberitahu kepada semua status hubungan kami yang selama ini orang tahu kami berkawan baik,” jelas Hairul Azreen.

Bercakap kepada media selepas selesai majlis, Hairul Azreen turut menambah yang perbincangan secara serius akan dijalankan oleh kedua dua belah pihak keluarga mereka dan jika boleh beliau mahu berkahwin pada tahun 2015 ini juga. Tahniah kami dahulukan! (rtky/m)


Hanez Suraya Sah Bertunang

Khabar angin yang mengatakan pasanagn Hanez Suraya dan Romie bakal bertunang pada hari ini nampaknya benar belaka selepas Berita Harian melaporkan yang pasangan ini telah selamat mengikat tali pertunangan pada satu majlis malam ini.

Hanez Suraya selamat melangsungkan pertunangan selepas Isyak hari ini dengan lelaki pilihannya Romie Razin Adilha dan majlis tersebut telah diadakan secara tertutup di rumah keluarga Hanez Suraya bertempat di Seremban, Negeri Sembilan.

BACA: Kembali Bersama, Hanez Suraya & Romie Bakal Bertunang Sabtu Ini?

“Ya, kami baru saja bertunang tadi. Saya mahu buka buku baru untuk tahun 2015. Harapan yang terbaik untuk hubungan saya dan tunang,” ujarnya. (rtky/m)


Awie Akui Diri Anak Derhaka, Kesal Tidak Sempat Jaga Ibu Lama

Sedih juga kami baca kisah berkaitan pemergian ibunya baru baru ini, Awie mengakui berasa kesal tidak dapat menjaga ibunya sendiri untuk tempoh yang lebih lama.

“Saya ralat kerana arwah emak jaga saya selama 46 tahun namun saya hanya sempat menjaganya selama sebulan sahaja. Itu yang membuatkan saya sebak ketika membacakan talkin dan kerana itulah saya menggelarkan diri saya sebagai anak derhaka. Malah emak saya baru sahaja tinggal bersama saya namun saya sudah kehilangannya,” ujar Awie.

Penyanyi dan pelakon ini turut menambah yang beliau mengambil iktibar dari kehilangan bapanya sebelum ini untuk tidak terlalu meratapi pemergian ibunya.

“Saya mengambil pengajaran dari kehilangan arwah ayah yang mana saya menjadi sasau hampir empat bulan sehingga pelbagai gangguan jahat datang. Jadi saya mengambil ikhtibar dari kejadian tersebut,” dedah Awie lagi kepada portal GUA hari ini.

Awie mengakui yang 2014 bukan tahun yang mudah untuk dirinya dan beliau telah berazam untuk memberikan yang terbaik untuk keluarganya di masa hadapan. (rtky/m)


Puteri Sarah Liyana Penat Berlakon

Kalau anda kini semakin jarang melihat kelibat Puteri Sarah Liyana di kaca televisyen, memang pelakon ini memegang janji untuk mengurangkan aktiviti lakonan selepas berumahtangga dengan pengarah juga pelakon Syamsul Yusof.

Yang mengikuti perkembangan pelakon ini juga pastinya tahu yang kini Puteri Sarah Liyana giat menjalankan perniagaan busana muslimah dengan jenama sendiri dan kini lebih memilih dalam soal mengambil watak dalam mana mana produksi.

Bercakap kepada Kosmo! hari ini, Puteri Sarah Liyana mengakui yang beliau sudah penat untuk aktif berlakon seperti dahulu dan memikirkan yang suaminya juga berlakon bimbang tiada masa untuk diluangkan bersama kelak jika sama sama sibuk.

“Saya sendiri pilih untuk mengurangkan berlakon kerana saya sudah penat mahu aktif seperti dulu. Saya fikir takkan suami berlakon dan saya juga perlu berlakon, nanti tiada masa antara satu sama lain. Oleh itu, saya memilih bekerja waktu pejabat dari pagi hingga petang sahaja”

“Sabtu dan Ahad saya cuti maka itu masanya untuk saya menguruskan hal rumah tangga dan suami, saya rasa sudah memadai. Tanggungjawab sebagai seorang isteri pun besar dan kehendak itu datang dengan sendirinya,” ujarnya.

Untuk 2015, Puteri Sarah Liyana mendedahkan yang beliau dan suami akan terbang ke Turki untuk penggambaran program Romantika tidak lama lagi dan bakal bekerjasama sekali lagi dengan suaminya untuk keluarkan jubah dan baju Melayu lelaki. Bagus pasangan ini. (rtky/m)


Hanez Suraya & Romie Bakal Bertunang?

Sekitar awal November yang lalu menerusi sebuah laporan akhbar, Hanez Suraya ada memberikan pengakuan yang beliau kini sudah tidak bersama dengan kekasih kontroversinya, Romie namun terus berhubung sebagai seorang kawan.

Terbaru, ada sumber memaklumkan kepada kami yang pasangan Hanez Suraya dan Romie kini sudah kembali bersama selepas dilihat mesra keluar bersama di sebuah pusat membeli belah terkemuka di Kuala Lumpur. Sambut tahun baru bersama rasanya ‘kan?

BACA: Hanez Suraya Akui Tidak Lagi Bersama Romie, Buka Lembaran Baru

Dua keping gambar yang diambil pada 1 Januari 2015 ini menunjukkan yang pasangan ini duduk bersama menikmati makan tengahari di salah sebuah restoran di sana dan khabarnya siap makan bersuap sesama mereka, amboi nasib baik tidak dirakam kamera.

Dalam perkembangan berkaitan, seorang peminat hiburan di forum Cari tampil dengan maklumat mengatakan yang Hanez Suraya dan Romie bakal melangsungkan majlis pertunangan di bandar Seremban pada 3 Januari bersamaan hari Sabtu ini.

UPDATE-1: Hanez Suraya yang kami hubungi tidak menafikan atau mengiyakan berita di atas dan enggan memberikan komen lanjut tentang hubungan beliau kini bersama Romie.

Tidak tahu sejauh mana benarnya dakwaan tentang majlis pertunangan pasangan ini namun tidak mustahil jika dilihatkan dengan situasi sekarang di mana Hanez Suraya kembali ke pangkuan Romie. Mungkin jodoh mereka terlalu kuat untuk tidak bersama. (rtky/m)


Fazura Dedah Pernah Bercinta Sekejap Dengan Shaheizy Sam

Kalau anda masih ingat sekitar pertengahan 2013 yang lalu, banyak khabar angin mengatakan yang Nur Fazura dan Shaheizy Sam ketika itu menjalin hubungan cinta namun ianya dinafikan oleh kedua dua belah pihak walaupun banyak sumber melaporkan sebaliknya.

Membawa ke penghujung 2014 ini, nampaknya Nur Fazura tidak kisah untuk cerita lama tersebut dibawa kembali untuk perhatian umum selepas program realiti TV, Facing Up To Fazura mendedahkan yang beliau pernah bercinta sekejap dengan Shaheizy Sam.

THROWBACK: Akui Sering Keluar Bersama, Shaheizy Sam Nafi Bercinta Dengan Fazura

Program itu mendedahkan yang Nur Fazura dan Shaheizy Sam mula jatuh cinta ketika sama sama menjalani penggambaran filem Manisnya Cinta Di Cappadocia dan khabarnya ketika itu mereka seakan tidak dapat dipisahkan lagi. Namun ianya tidak lama.

Hubungan mereka dikatakan terputus tidak lama selepas itu dan tidak bertegur sapa lebih setahun sehinggalah bermulanya promosi filem lakonan mereka itu baru baru ini.

Namun itu semua cerita lama dan masing masing kini pun sudah punyai kehidupan sendiri, tetapi mesti ramai peminat yang tidak tahu akan perkara ini dan juga tertanya tanya apa sebenarnya punca mereka berpisah ‘kan? Nampak serasi. (rtky/m)


Fouziah Gous Pengacara Baru Nona

Selepas Neelofa dan Fara Fauzana meninggalkans set program Nona selepas siaran terakhir pada 28 Disember lalu, nampaknya pihak produksi sudah pun mempunyai pengganti untuk mereka berdua untuk meneruskan legasi pengacaraan di Nona.

Baru baru ini Fouziah Gous muncul dalam satu promo program tersebut mendedahkan yang beliau akan diberikan mandat sebagai hos program Nona untuk tahun 2015 sekaligus memulakan titik kerjaya beliau sebagai seorang pengacara.

Bercakap kepada Berita Harian Fouziah Gous mengatakan yang beliau teruja dengan peluang yang diberikan oleh produksi Nona untuk dirinya dan mengambil peluang ini atas tiket untuk mencabar diri sendiri dalam lapangan baru untuk kariernya.

“Saya pernah diundang sebagai pengacara jemputan Nona sebelum ini. Cuma sejujurnya saya tak sangka dan terkejut bila tawaran mengemudi program ini datang. Atas dasar mencabar diri dan tidak mahu melepaskan peluang ini, saya terima”

“Setidak-tidaknya komitmen ini membolehkan masa bersama suami lebih banyak berbanding kerja berlakon. Setakat ini sudah dua episod dirakamkan dan kontrak saya bersama Nona untuk setahun. Sepanjang komitmen ini juga saya tak akan ambil tawaran kerja lain,” ujarnya.

Beliau turut mengakui sedikit gementar untuk mengendalikan program ini secara solo tanpa gandingan pengacara lain namun dengan bimbingan produksi dan bekas pengacara lama, Fouziah Gous berasa lebih yakin. (rtky/m)


Azwan Ali Bakal Pengacara Baru Melodi?

Ramai sudah sedia maklum yang kontrak pasangan pengacara Sherry Alhadad & Zulin Aziz untuk mengendalikan rancangan hiburan Melodi tidak diteruskan untuk tahun 2015 dan berita ini disambut baik oleh para peminat yang mahukan pembaharuan pada program itu.

Produksi Melodi bagaimanapun mengekalkan Awal Ashaari sebagai pengacara utama program hiburan popular dan kini ianya menjadi tanda tanya siapakah bakal gandingan baru untuk Melodi atau ianya akan dikendalikan seorang diri oleh Awal Ashaari.

BACA: Kontrak Dua Pengacara Melodi Ditamatkan Bukan Sebab Rating Jatuh (ext.)

Seperti dilaporkan OHBULAN!, Azwan Hj. Ali menerusi akaun Instagram beliau baru baru ini ada memuatnaik satu gambar beserta status memberikan gambaran yang beliau akan mengendalikan satu projek besar di TV3 bermula pada 14 Januari 2015.

Ramai mula beranggapan yang Azwan Ali bakal menduduki kerusi pengacara Melodi bersama Awal Ashaari untuk tahun 2015 kelak & pastinya telatah selebriti sensasi itu bakal lebih meriahkan program Melodi. Anda setuju Azwan Ali kendalikan Melodi? (rtky/m)


Dingdong Dantes, Marian Rivera Kahwin Selepas Lima Tahun Bercinta

Jika anda penggemar drama bersiri Filipina, pasti nama Dingdong Dantes & Marian Rivera bukan asing lagi untuk anda. Berita baik untuk peminat pasangan selebriti paling berpengaruh ini, mereka selamat bergelar suami isteri semalam selepas lebih lima tahun bercinta.

Dalam majlis gilang gemilang dihadiri oleh para kenamaan dan barisan selebriti, Dingdong Dantes dan Marian Rivera saling bertukar lafaz cinta dan sumpah setia untuk bergelar suami isteri di Immaculate Concepcion Cathedral, Quezon.

Marian dan Dingdong bertemu pada tahun 2007 apabila digandingkan bersama dalam drama adaptasi tempatan MariMar. Mereka sering berlakon bersama sejak gandingan menjadi itu dalam siri televisyen lain termasuk drama Dyesyebel pada tahun 2008.

Buat anda yang berminat, berikut merupakan beberapa keping gambar sekitar majlis perkahwinan pasangan ini untuk tatapan anda. Cantik sepadan belaka. Enjoice! (rtky/m)


Datin Nina Juren Puji Pelakon Baru

Sudah lama kita tidak mendengar khabar pelakon jelita Datin Nina Juren yang sebelum ini pernah mewarnai industri hiburan tanah air menerusi filem dan drama lakonannya seperti Impak Maksima The Series, Lenjan, Kembara dan banyak lagi.

Terbaru dia bakal muncul dengan filem terbaru berjudul Romeo Kota Kes Fail: Kriptik bersama dengan pelakon-pelakon hebat tanah air seperti Aaron Aziz, Nabil Ahmad, dan Hanis Zalikha. Ini merupakan filem pertama untuknya membuat kemunculan semula selepas 7 tahun tidak berlakon.

Walaubagaimanapun, industri hiburan tanah air kini mempunyai ramai pelakon baru dan juga pelapis dan ini membuatkan beliau memuji sebilangan mereka yang memberikan komitmen yang sangat tinggi dalam menghadapi persaingan hebat masa kini.

“Mereka di belakang tabir saya tak tahu, tetapi apabila berada di depan kamera saya dapat rasa komitmen mereka sahaja seperti artis-artis terdahulu. Bagus juga artis-artis sekarang mereka pandai menggunakan karakter yang diberikan,” katanya.

Beliau turut menjelaskan bahawa pelakon zaman ini perlu bersaing kerana terlalu ramai pelakon yang bagus sehinggakan peminat-peminat terlupa antara mereka disebabkan hanya satu drama atau filem sahaja membuatkan nama mereka popular seketika.

“Bagi saya sekarang artis terlalu ramai, kalau kita perasan ramai sangat untuk peminat mengingati mereka (pelakon) itu semua. Orang akan ingat karakter sahaja dalam drama tersebut. Zaman saya pula berbeza tak ramai artis contohnya kalau berlakon di TV1, akan muncul pula di TV2, dan TV3 muka yang sama tetapi sekarang ini berbeza terlalu ramai. Saya bukan kata tak bagus, tapi pada masa sekarang ini memang ramai pelakon,” ujarnya.

Sementara itu, bagi peminat-peminat yang merindui lakonan Datin Nina Juren, anda bolehlah ke pawagam seluruh tanah air pada 8 Januari 2015 ini untuk menyaksikan aksinya dalam filem Romeo Kota Kes Fail: Kriptik. Jom! (rtky/hfz)


Ibu Puteri Balqis Dedah Cerita Sebenar Difitnah Pengarah Jinggo

Status Facebook pengarah popular Azman Yahya atau lebih dikenali dengan nama Jinggo dari JS Pictures mendapat perhatian ramai apabila ianya menunjukkan ayah kepada pelakon kanak kanak, Puteri Balqis seakan bersikap berlagak dengan syarikat produksi itu.

Ramai yang memberi reaksi meminta semua tidak hanya mendengar cerita dari pihak JS Pictures sahaja dan menunggu kenyataan dari pihak keluarga Puteri Balqis sendiri atas apa sebenarnya yang terjadi — ibu kepada pelakon kanak kanak itu tampil berikan kenyataan.

Bercakap kepada mStar Online, Norashikin Mohd Aziz meluahkan rasa kecewa dengan fitnah yang dilemparkan oleh pengarah itu dengan niat untuk menjatuhkan reputasi Puteri Balqis.

“Apa yang ditulis di laman sosial Facebook adalah tidak benar dan fitnah semata-mata. Lagi pula cerita itu sudah lama iaitu sebelum Balqis memenangi anugerah Pelakon Wanita Terbaik Asia di Asian Television Awards 2014 (ATA 2014), Singapura pada 11 Disember lalu”

“Sepatutnya pihak kami yang bertindak begitu kerana dipermainkan bukannya mereka, tetapi kami faham kami ini hanya orang kecil jika ingin berperang dengan mereka yang ada nama besar dalam industri,” ujar ibu kepada Puteri Balqis itu.

Norashikin menambah yang JS Pictures merayu untuk Puteri Balqis berlakon dalam sebuah drama untuk siaran TV3 namun pada awalnya ditolak kerana punyai komitmen dengan pengarah Michael Ang namun selepas dipertimbangkan, mereka meminta skrip untuk dihafal terlebih dahulu.

“Sudah tentu kami rasa dipermainkan kerana pada awalnya mereka beria-ia untuk ambil Balqis sehingga saya terpaksa minta pengarah Micheal Ang bertolak ansur dan beri laluan kepada drama ini dahulu. Deposit seharusnya dibayar kepada pelakon selepas menerima skrip dan kami memang sudah menerima skrip, malah Balqis sudah pun menghafalnya”

“Tentang bayaran untuk pelakon kanak-kanak bukan banyak seperti pelakon dewasa, malah produksi tersebut sudah memberitahu hanya akan membayar untuk lima episod sahaja sedangkan watak Balqis untuk enam episod,” tambahnya lagi kecewa. (rtky/m)


Fizo Omar Kesal Ramai Busuk Hati, Selfie Banjir Di Kelantan Jadi Isu

Prihatin dengan musibah yang menimpa penduduk di Pantai Timur yang dilanda banjir, Fizo Omar antara selebriti tempatan yang turun sendiri ke lokasi untuk membantu mereka yang memerlukan dan niat untuk mengajak orang ramai turut serta melalui selfie telah disalah anggap.

Gambar beliau yang sedang menaiki pacuan empat roda dalam misi menghantar makanan di Wakaf Che Yeh, Kelantan baru baru ini telah mengundang komen negatif dari para pengikutnya di Instagram yang mengatakan Fizo Omar sengaja mahu tunjuk baik.

BACA: Fizo Omar Terpaksa Ubah Syarat Pertandingan Sebab Ada Yang Main Kotor

“Ramai betul manusia yang hati busuk dan suka hukum orang lain sebab video selfie tengah banjir. Gambar itu diambil semata mata untuk tunjukkan keadaan banjir di Kelantan. Maaf cakap, kita diberikan akan fikiran dan itu membezakan manusia dengan binatang”

Dalam tulisan yang sama melalui Facebook, Fizo Omar turut mengajak orang ramai yang banyak memberikan komen negatif untuk turut serta dalam misi bantuan untuk mangsa banjir dari hanya membuang masa di media sosial. Ada berani kawan kawan? (rtky/m)


Fazura Nafi Terbabit Dalam Video Lucah

Sudah mahu masuk tahun 2015 dan masih ada lagi pihak yang tidak bertanggungjawab menyebar video lucah yang dikatakan milik selebriti tempatan dan Nur Fazura menjadi mangsa terbaru dan ini bukan buat pertama kalinya selepas insiden beberapa tahun lalu.

Menurut laporan Harian Metro hari ini, Nur Fazura menafikan dirinya sebagai pelaku dalam sebuah video lucah yang disebarkan pihak tertentu menerusi e-mail sejak minggu lalu.

BACA: Nur Fazura Tidak Berniat Burukkan Sara Ali Di Program Realiti TV

“Saya tidak pernah terbabit dengan mana mana video lucah. Saya telah dapatkan nasihat undang undang dan tidak teragak agak untuk mengambil tindakan terhadap penyebar video berkenaan,” ujarnya yang telah membuat laporan polis dan Suruhanjaya Komunikasi dan Multimedia (SKMM).

Video berdurasi seminit itu dihantar oleh seorang individu tidak dikenali kepada wartawan Harian Metro pada 23 Disember lalu dan ianya memaparkan aksi wanita yang wajahnya dikatakan mirip Fazura bersama seorang lelaki. (rtky/m)


Review: Terbaik Dari Langit

TERBAIK DARI LANGIT (2014) ialah filem kedua arahan Nik Amir Mustapha selepas filem KIL (2013) yang diiktiraf sebagai filem terbaik dalam beberapa buah majlis anugerah tempatan. Kali ini, Nik bergabung dengan penulis skrip Redza Minhat yang juga seorang penulis skrip teater dan telefilem yang berpengalaman, terbukti berhasil menggarap dan mempersembahkan sebuah karya yang baik. Ia ada kisah persahabatan, kehidupan, cinta dan fiksyen sains dalam garapan drama dan komedi.

Filem ini mengisahkan sekumpulan sahabat yang berjumpa semula selepas 15 tahun mereka berpisah membawa haluan masing-masing semenjak meninggalkan bangku sekolah. Ibaratnya, seperti school reunion atau alumni rakan se-asrama yang dipertemukan kembali diterajui oleh Berg (Bront Palarae). Misi utama Berg dengan bantuan rakan-rakannya, Ijam (Iedil Putra), Toyu (Amerul Affendi) dan Ali (Megat Sharizal) ialah untuk membikin sebuah filem eksperimen atau filem bajet murah di sepanjang perjalanan menjejaki 3 tapak kawasan yang pernah kononnya dilawati oleh makhluk asing, UFO.

“Drama, drama, drama, ending dia ada UFO!” kata Berg kepada Ijam dalam satu babak. Sebegitulah secara ringkasnya kisah Terbaik Dari Langit. Adakah mereka benar-benar akan menjumpai makhluk asing atau sebenarnya mereka akan menemui benda yang lain? Silakan ke panggung wayang sekarang kalau nak tahu apa yang best sangat tentang filem ini?

Terbaik Dari Langit asalnya berjudul Bikin Filem kerana ia sememangnya mengisahkan susah-payah di belakang tabir untuk membikin sebuah filem pendek bersama kawan-kawan. Namun begitu, usaha ‘pembikinan filem’ yang diarahkan oleh Berg itu menjadi asas penyebab untuk mereka bersatu semula. Filem ini seronok untuk ditonton kerana akan mengingatkan kita kepada sahabat karib atau BFF semasa di sekolah dahulu.

Ia sebuah filem yang mudah dihadam kerana konflik yang terpendam dalam hati masing-masing di asrama dulu-dulu, mungkin boleh dikatakan semua orang pernah melalui dan merasainya. Terbaik Dari Langit memberikan ruang dan waktu kepada Berg, Ijam, Ali dan Toyu untuk bersemuka semula bagi meluahkan dan menyelesaikan apa yang terbuku selama ini.

Kisahnya bergerak dalam kronologi babak-babak flashback semasa di sekolah asrama lakonan baik oleh Berg (Zack Zharif), Ijam (Rahman Rahim), Toyu (Aliff Azeman) dan Ali (Hanif Latip) diselang-seli dengan penceritaan ala road movie Berg versi Bront Palarae dan rakan-rakannya yang sudah dewasa sekarang. Filem ini juga mengadun pengembangan kematangan watak-wataknya sebagai sebuah filem coming-of-age menjadikan ia begitu sesuai ditonton untuk semua peringkat umur, remaja mahu pun yang sudah besar panjang.

Pemecahan dua kisahnya yang silih-berganti, di belakang iaitu zaman sekolah dan di depan iaitu sepanjang perjalanan yang berhenti-henti, menceritakan punca sebenar keretakan hubungan persahabatan Ijam dan Ali. Watak Toyu juga ada suatu rahsia yang disimpan selama ini. Manakala watak Berg yang masih taksub dengan hobi membikin filem dan minatnya memburu UFO seolah-olah menjadi pengikat semua orang. Namun begitu, Berg juga ada konflik dalaman dirinya sendiri.

Pengembaraan yang nampak tak serasi di awalnya lagi apabila mereka memulakan perjalanan bersama-sama dalam sebuah van buruk sempit seperti perangkap kecil yang tidak dirancang betul-betul. Tetapi perjalanan itulah juga ialah kebebasan atau eskapisme yang sangat diperlukan oleh semua orang dan momen bernafas melihat sisi pandang orang lain terhadap diri mereka.

Ijam mahukan ruang berfikir sebelum benar-benar berkahwin dengan Zelda (Siti Saleha). Toyu yang selalu rendah diri perlukan pendesak untuk percaya pada kelebihannya sebelum yakin menjadi seorang guru. Ali kelihatan seperti seorang yang sentiasa go with the flow tidak kisah apa-apa, diuji setinggi mana takat didih barannya. Berg pula ialah seorang seniman yang mesti disedarkan dari fantasi karut-marut UFO dia, iaitu realiti sebenar dunia perfileman tempatan? Pendek kata, filem ini ialah kisah tampar-menampar dan menempelak secara jujur dan telus sesama sendiri demi untuk kebaikan masa depan mereka bersama. Ia seumpama gunung berapi hidup yang akhirnya boom! Meletup!

Di samping itu, watak lain yang berada di tengah-tengah kemelut yang melarat dan melalut sejak zaman sekolah di antara empat sekawan itu ialah Sofia Jane (Nadiya Nisaa) serta Sara (Sharifah Amani) sebagai orang tengah di antara Ijam dan Zelda. Sofia dan Sara ialah penyambung hubungan yang berpecah-belah juga menjadi pelontar kata putus muktamad apa yang mesti dilakukan seterusnya. Kenapa nama watak Sofia Jane, kita kena tonton dan selepas itu tanya Redza Minhat di media sosial ya!

Sebagai sebuah filem yang menggabungkan ramai pelakon atau ensemble cast kebarangkalian satu-satu watak melebihi keperluan penampilan watak yang lain tidak berlaku. Dalam erti kata lain, setiap watak mempunyai latar cerita tersendiri yang akan ke depan silih-berganti untuk bercerita dalam setiap konflik yang berlaku. Filem ini beruntung kerana dibarisi para pelakon yang diasah dari berbagai latar, pentas teater atau bakat yang berkembang dek pengalaman setelah berlakon di televisyen dan beraneka filem komersial atau drama berat.

Dari sudut pembikinan, filem ini jelas dibentuk dengan teliti dari serba-serbi nilai produksi bermula penulisan skrip, perwatakan, lakonan, lokasi, suntingan, skor muzik dan pengarahan. Mungkin tidak seratus-peratus sempurna, namun secara peribadi saya merasakan bahawa filem ini di antara yang bagus dalam tahun 2014 dari usaha gigih kerja keras para karyawan yang terlibat.

Terbaik Dari Langit (2014) ialah sejenis filem yang mengimbas kenangan pahit-manis penonton di zaman sekolah dahulu malahan mampu mencetus kita untuk mencari nombor telefon, alamat e-mail atau carian rakan-rakan di facebook selepas habis menontonnya. Juga kalau anda mahu menyelami sedikit ke dasarnya, ia juga bercerita tentang gambaran dunia perfileman tempatan dari kaca mata pembikin dan produksi filem ini. Mungkin? Saya berikan 4 BIJI ROTIKAYA.


Zul Ariffin: Saya Sudah Tunjukkan Saya Pelakon Yang Berkualiti

Kenyataan di atas keluar bukan kerana Zul Ariffin mahu berlagak atau mendabik dada dengan status beliau kini yang semakin popular dan diterima ramai kerana lakonan berkesan namun ianya satu kenyataan untuk menepis dakwaan lapuk yang beliau popular kerana kontroversi.

Pelakon berusia 28 tahun ini berkata sejak awal kemunculan beliau dalam dunia seni, beliau sering dilemparkan tuduhan popular kerana gosip liar selain menumpang populariti orang lain.

BACA: Nafi Hadiah Dari Kekasih, Zul Ariffin Beli Audi A5 Dengan Duit Sendiri

“Sekarang saya sudah buktikan bahawa saya seorang pelakon yang berkualiti. Saya ingin orang kenali saya kerana hal yang berkaitan dengan kerjaya dan bukannya kontroversi atau pun gosip liar. Saya sangat suka orang menghargai karier seni saya tapi kurang gemar untuk mendedahkan hal peribadi saya kepada umum,” ujarnya kepada Mangga Online.

Selepas mencipta nama menerusi drama bersiri Rindu Awak 200%, Zul Ariffin kini digandingkan bersama pelakon baru Faey Khusairy menerusi drama terbaru berjudul Istikharah Cinta yang kini sedang ditayangkan di slot Akasia TV3. (rtky/m)


Ayah Puteri Balqis Mula Berlagak Diva?

Bukan perkara baru dalam dunia artis jika seseorang itu popular, ada orang di belakang tabir yang akan mula berlagak seperti dunia ini mereka yang punya. Terbaru, pelakon cilik Puteri Balqis terkena tempias dek sifat tidak professional ayahnya sendiri.

Pengarah popular, Azman Yahya atau lebih dikenali sebagai Jinggo berkongsikan satu perbualan diantara kakitangan JS Pictures Sdn Bhd dan ayah Puteri Balqis memaklumkan perkara pembatalan mengambil pelakon kanak kanak itu untuk produksi mereka.

Ayat yang dihantar kakitangan produksi itu cukup professional pada hemat kami namun balasan yang diterima dari ayah Puteri Balqis memang tiada sifat professional, tidak sesuai dengan imej anaknya yang kini mendapat pengiktiran peringkat Asia.

BACA: Walt Disney Risik Puteri Balqis Selepas Dinobat Pelakon Wanita Terbaik Asia

Jinggo turut menambah yang Puteri Balqis belum pun bertemu dengan produksi untuk sebarang perbincangan lanjut dan ayahnya telah meminta deposit 50% dari bayaran penuh walaupun belum melihat skrip lakonan — mengalahkan bintang besar lain.

Harap lain kali ayah Puteri Balqis atau sesiapa sahaja yang bekerja di belakang tabir boleh lebih professional menguruskan perkara sebegini, barulah kerjaya mereka yang di hadapan kamera ini akan lebih bersinar dan dihormati, ‘kan? (rtky/m)


Emma Maembong Tersenarai 100 Paling Cantik Di Dunia Tahun 2014

Dalam senarai tahunan yang dikeluarkan oleh TC Candler sejak tahun 1990 lagi, senarai 100 Most Beautiful Faces 2014 kali ini turut memuatkan selebriti Malaysia popular di antara barisan wajah selebriti antarabangsa sebagai yang tercantik sepanjang tahun.

Pelakon, Emma Maembong melalui cadangan ramai telah diangkat di tangga ke-71 dalam senarai tersebut mendahului nama besar Hollywood seperti Mila Kunis, Scarlett Johansson, Nina Dobrev & Natalie Dormer. Dalam skala antarabangsa, hebat juga wajah pelakon kita.

“Alhamdullilah. Terima kasih semua yang tidak henti henti menyokong Emma dari dahulu sampai sekarang. Kecantikan itu semua datang dari Allah, kecantikan itu hanya dipinjamkan sementara,” tulis Emma Maembong di Instagram beliau tentang perkara ini.

Emma Maembong turut mendahului beberapa bintang popular Korea seperti IU, Goo Ha-Ra & ahli kumpulan Girls’ Generation (SNSD), YoonA. Tempat pertama senarai itu bagaimana pun dipegang oleh penyanyi Korea iaitu Nana (After School).

Okay, sila putarkan lagu Gadis Melayu oleh Jamal Abdillah. Tahniah Emma Maembong kerana ada tersenarai, Zizan Razak & kami juga turut tumpang bangga. (rtky/m)


Chef Riz Bakal Bergelar Bapa, Isteri Sah Hamil Dua Minggu

Masih baru rasanya kehangatan majlis pernikahan pasangan ini dan sehingga hari ini masih ada antara anda yang baru melihat galeri pernikahan pasangan Chef Riz & Shikin Maembong dan hari ini ada berita gembira yang disampaikan pasangan tersebut.

Chef Riz meluahkan rasa bersyukur apabila isterinya, Shikin Maembong telah disahkan hamil dua minggu selepas menjalani pemeriksaan doktor baru baru ini.

“Minggu lalu Shikin sering tidak sihat, lemah & kerap muntah. Hati saya terdetik adakah mungkin dia mengandung. Apabila membuat pemeriksaan di klinik, doktor sahkan mengandung”

“Memang kami rancang mahukan anak dengan segera tetapi tidak sangka pula seawal ini. Segan juga nak kongsi kepada umum, maklumlah perkahwinan kami masih baru lagi. Apa-apa pun, ini rezeki yang diberi oleh Allah. Alhamdulillah, syukur,” ujar Chef Riz kepada mStar Online.

Dalam masa yang sama, Chef Riz mengakui semenjak berkahwin kehidupannya semakin terurus & terasa perubahan untuk bekerja lebih kerasa lebih lebih lagi menantikan kelahiran anak sulung mereka kelak. Tahniah buat Chef Riz & Shikin Maembong sekeluarga! (rtky/m)


Pierre Andre Nafi Ada Masalah Dengan David Teo, Tidak Bergaduh

Pengarah & pelakon Pierre Andre menjelaskan yang dia tidak mempunyai masalah dengan David Teo. Khabar angin mengatakan sudah lama Pierre tidak muncul di pejabat MIG dan ini timbulkan spekulasi yang negatif terhadap pengarah filem terbaru Cerita Hantu Malaysia.

“Saya macam biskut lama tak ada dan selepas itu akan muncul semula. Saya tidak ada masalah dengan David dan tidak bergaduh dengan sesiapa pun. Saya ada sahaja bersama keluarga, dan mereka semua boleh cari saya di mana-mana, lagipun saya tinggal bersama emak saya,” ujarnya yang ditemui selepas majlis tayangan filem Cerita Hantu Malaysia kelmarin.

Filem Cerita Hantu Malaysia yang diarahkan Pierre Andre telah ditayangkan di seluruh pawagam tanah air sejak 25 Disember lalu. (rtky/hfz)